*Anexă*

la Hotărârea Curții de Conturi

nr. 7 din 26 februarie 2021



CURTEA DE CONTURI A REPUBLICII MOLDOVA

|  |
| --- |
| MD-2001, mun. Chișinău, bd. Ștefan cel Mare și Sfânt,69, tel.: (+373) 22 26 60 02,  fax: (+373) 22 26 61 00, [www.ccrm.md](http://www.ccrm.md/); e-mail: [ccrm@ccrm.md](mailto:ccrm@ccrm.md) |

RAPORTUL

auditului conformității asupra organizării, realizării și supravegherii parteneriatelor public-private încheiate de Ministerul Educației, Culturii și Cercetării, Academia de Științe a Moldovei, UAT mun. Chișinău și entitățile din subordine

Cuprins

[Lista acronimelor 3](#_Toc66444070)

[GLOSAR 4](#_Toc66444071)

[I. SINTEZA 5](#_Toc66444072)

[II. PREZENTAREA GENERALĂ 7](#_Toc66444073)

[III. SFERA ȘI ABORDAREA AUDITULUI 9](#_Toc66444074)

[IV. CONSTATĂRI 10](#_Toc66444075)

[4.1. Identificarea și aprobarea obiectului determinat al PPP s-au efectuat de către entitățile auditate în corespundere cu competențele instituționale atribuite în acest sens de cadrul regulator în vigoare? 10](#_Toc66444076)

[4.2. Primăria mun. Chișinău a executat organizarea, realizarea și supravegherea PPP „Reconstrucția capitală a edificiului școlii nr.85 din str. Constantin Stamati, 10, mun. Chișinău” conform cadrului legal? 12](#_Toc66444077)

[4.3. Primăria mun. Chișinău a executat organizarea, realizarea și supravegherea PPP „Reamenajarea și exploatarea terenului sportiv al Liceului Internat Municipal cu Profil Sportiv din str. Alba Iulia 200/2” conform cadrului legal? 24](#_Toc66444078)

[4.4. USM a executat organizarea, realizarea și supravegherea PPP conform cadrului legal? 29](#_Toc66444079)

[4.5. AȘM a executat organizarea, realizarea și supravegherea PPP conform cadrului legal? 34](#_Toc66444080)

[V. CONCLUZIE GENERALĂ 40](#_Toc66444081)

[VI. RECOMANDĂRI 40](#_Toc66444082)

[VII. SEMNĂTURILE ECHIPEI DE AUDIT 42](#_Toc66444083)

[Anexa nr.1 43](#_Toc66444084)

[Anexa nr.2 44](#_Toc66444085)

[Anexa nr.3 45](#_Toc66444086)

[Anexa nr.4 47](#_Toc66444087)

[Anexa nr.5 48](#_Toc66444088)

[Anexa nr.6 49](#_Toc66444089)

[Anexa nr.7 49](#_Toc66444090)

[Anexa nr.8 50](#_Toc66444091)

[Anexa nr.9 51](#_Toc66444092)

[Anexa nr.10 52](#_Toc66444093)

[Anexa nr.11 54](#_Toc66444094)

# Lista acronimelor

|  |  |
| --- | --- |
| Abrevierea | Termenul abreviat |
| APJ | Asociația persoanelor juridice |
| APP | Agenția Proprietății Publice |
| APC | Administrația publică centrală |
| APL | Administrația publică locală |
| AȘM | Academia de Științe a Moldovei |
| BNS | Biroul Național de Statistică |
| CMC | Consiliul Municipal Chișinău |
| CNPPP | Consiliul Național pentru Parteneriatul Public-Privat |
| DGETS | Direcția Generală Educație,Tineret și Sport |
| IFPS | Inspectoratul Fiscal Principal de Stat |
| LIMPS | Liceul Internat Municipal cu Profil Sportiv |
| MECC | Ministerul Educației, Culturii și Cercetării |
| MEI | Ministerul Economiei și Infrastructurii |
| PPP | Parteneriat public-privat |
| PPrivat | Partener privat |
| PPublic | Partener public |
| UAT | Unitate administrativ-teritorială |
| USM | Universitatea de Stat din Moldova |

# GLOSAR

partener public - persoană juridică de drept public sau asociație a acestei persoane care stabilește un raport de parteneriat public-privat;

partener privat- persoană juridică de drept privat sau persoană fizică și/sau asociație a acestora, care a devenit, în condițiile legii, parte într-un parteneriat public-privat;

parteneriat public-privat - contract de lungă durată, încheiat între partenerul public și partenerul privat pentru desfășurarea activităților de interes public, fondat pe capacitățile fiecărui partener de a repartiza corespunzător resursele, riscurile și beneficiile;

comunicat informativ – document formal publicat de partenerul public în vederea demarării procedurii de realizare a unui proiect de parteneriat public-privat;

studiu de fezabilitate – analiza viabilității unui proiect de parteneriat public-privat care conține principalele caracteristici ale obiectului de parteneriat public-privat, în baza unei analize tehnice, economice și financiare a investiției planificate;

documentație standard – documentație pentru atribuirea contractului de parteneriat public-privat, care cuprinde toate informațiile legate de obiectul contractului de parteneriat public-privat și de procedura de atribuire a acestuia, inclusiv studiul de fezabilitate, comunicatul informativ, caietul de sarcini, structura-cadru a contractului de parteneriat public-privat, precum și alte documente relevante obiectului proiectului de parteneriat public-privat;

caiet de sarcini – documentație ce cuprinde instrucțiunile către ofertanți, precum și cerințele față de oferta tehnică și financiară aferente bunului/serviciului/lucrării care răspunde necesităților partenerului public în raport cu obiectul contractului de parteneriat public-privat ce urmează a fi încheiat;

ofertă – act juridic prin care operatorul economic își manifestă voința de a se angaja din punct de vedere juridic într-un contract de parteneriat public-privat;

dosarul proiectului de parteneriat public-privat – set de documente aferente proiectului de parteneriat public-privat din faza de inițiere și pe tot parcursul implementării proiectului;

obiect al parteneriatului public-privat – bunuri proprietate a statului sau a unității administrativ-teritoriale, inclusiv bunuri ale unității teritoriale autonome Găgăuzia, lucrările și serviciile publice de interes național și local care se propun pentru parteneriatul public-privat;

obiectivele proiectelor de parteneriat public-privat – sarcini generale și specifice care urmează a fi realizate în cadrul parteneriatului public-privat;

concurs de selectare a partenerului privat – procedură, desfășurată într-o etapă, în cadrul căreia comisia selectează partenerul privat, conform cerințelor  și condițiilor specificate în comunicatul informativ;

valoarea de piață – suma estimată pentru care un activ ar putea fi schimbat la data evaluării, între un cumpărător hotărât să cumpere și un vânzător hotărât să vândă, într-o tranzacție liberă (nepărtinitoare), după o comercializare în cunoștință de cauză, prudentă și fără constrângere.

# SINTEZA

Raportul de audit este destinat:

Parlamentului și Guvernului Republicii Moldova – pentru informare, luare de atitudine și utilizare a informațiilor la luarea deciziilor/inițiativelor aferente politicilor statului în domeniul parteneriatului public-privat;

Ministerului Economiei și Infrastructurii, ca organ central de specialitate al administrației publice responsabil de domeniu – pentru informare și utilizare a informațiilor în vederea elaborării, modificării și realizării politicii guvernamentale în domeniul parteneriatului public-privat;

Agenției Proprietății Publice, ca autoritate administrativă centrală responsabilă de domeniu – pentru informare și utilizare a informațiilor în vederea exercitării funcțiilor sale în domeniul parteneriatului public-privat;

Ministerului Educației, Culturii și Cercetării, Academiei de Științe a Moldovei, APL a mun. Chișinău și entităților din subordine, ca autorități responsabile de implementarea parteneriatelor public-private;

societății civile, altor părți interesate.

Raportul de audit furnizează destinatarilor informațiile relevante conformității organizării, realizării și supravegherii parteneriatelor publice-private încheiate de Ministerul Educației, Culturii și Cercetării, Academia de Științe a Moldovei și APL a mun. Chișinău, precum și funcționalității cadrului de reguli și procedurilor aferente domeniului vizat.

Generalizând constatările și concluziile formulate în procesul de audit, auditul prezintă rezumatul acestora prin prisma neconformităților identificate. Astfel,

* lacunele cadrului normativ aferente inițierii PPP creează riscuri majore de utilizare a acestei modalități investiționale pentru deposedarea autorităților publice centrale sau locale de patrimoniul public sau de beneficiile gestionării acestui patrimoniu, situație determinată și de eludarea respectării exigențelor aferente investițiilor publice, achizițiilor publice de lucrări și vânzării-cumpărării (privatizării) patrimoniului public *(pct.4.1.);*
* auditul atestă identificarea incorectă a obiectului PPP la APL din mun. Chișinău, care a dus la determinarea neveridică a valorii investițiilor în beneficiul PPublic *(pct.4.2.1.),* ceea ce, în final, cauzează neîncasarea de către PPublic a veniturilor posibile aferente redevenței neachitate pentru darea în locațiune a patrimoniului, în decurs de 50 de ani, estimate de audit în sumă de la 328,09 mil.lei până la 328,6 mil.lei *(pct.4.2.3.);*
* evaluarea valorii investițiilor necesare spre executare în cadrul PPP inițiat de APL din mun. Chișinău s-a efectuat în lipsa proiectului și a devizului de proiect privind reconstrucția edificiilor, urmare cărui fapt aceasta nu este credibilă *(pct.4.2.1.);*
* la evaluarea ofertelor în cadrul PPP încheiate de Primăria mun. Chișinău, Comisia de selectare a partenerului privat nu a luat în considerație criteriul ce atestă capacitatea finanțării proiectelor, fiind evaluați doar indicatorii tehnici *(pct.4.2.2. și pct.4.3.2.);*
* prevederile contractului de PPP „Reabilitarea și reluarea activității complexului școlar din mun. Chișinău, str. Constantin Stamati 10” nu sunt coerente și explicite, în ce privește definirea investiției și a surselor de finanțare a acesteia, a modului de determinare a valorii investițiilor efectuate și a valorii recuperate a acestora, ceea ce lasă loc pentru interpretări neunivoce, respectiv, nefiind apărate suficient drepturile patrimoniale ale autorității publice locale în cadrul executării contractului de PPP *(pct.4.2.3.);*
* în cadrul PPP încheiate de Primăria mun. Chișinău nu a fost instituită Comisia de monitorizare a proiectelor, fapt care a cauzat imposibilitatea stabilirii corectitudinii determinării valorii investiției pe fiecare obiect separat, precum și lipsa la PPublic a documentelor primare aferente *(pct.4.2.3. și pct.4.3.3.);*
* DGETS a mun. Chișinău nu a majorat până în prezent valoarea complexului școlar și a celui preșcolar, executate în cadrul PPP, ca urmare a lipsei facturilor de livrare a investițiilor efectuate de PPrivat, prin ce au fost denaturate rapoartele financiare consolidate ale UAT mun. Chișinău pe anii 2019-2020 *(pct.4.2.3.);*
* în cadrul implementării PPP „Reabilitarea și reluarea activității complexului școlar din mun. Chișinău, str. Constantin Stamati 10”, fără acceptul PPublic, prin înstrăinarea bunurilor imobile construite, de fapt a fost schimbat PPrivat, ceea ce determină riscul nerespectării ulterioare a condițiilor Contractului de PPP *(pct.4.2.3.);*
* Instituția Privată Liceul „Da Vinci” până în prezent activează în lipsa autorizației de funcționare, care urma a fi eliberată de către Agenția Națională de Asigurare a Calității în Educație și Cercetare *(pct.4.2.3.);*
* în cadrul realizării PPP, s-a constatat că investițiile PPrivat către PPublic s-au efectuat fără eliberarea facturii fiscale și fără aplicarea TVA, ori nu s-au efectuat. De asemenea, un PPrivat nu a declarat la venituri toate mijloacele încasate pentru serviciile educaționale prestate. Situațiile în cauză determină riscul eschivării de la plata impozitelor și taxelor în buget *(pct.4.2.3.);*
* structura Studiului de fezabilitate pentru proiectul de PPP „Reamenajarea și exploatarea terenului sportiv al Liceului Internat Municipal cu Profil Sportiv din str. Alba Iulia 200/2”, inițiat de CMC, nu corespunde în totalitate cu conținutul-cadru aprobat prin cadrul legal *(pct.4.3.1.);*
* la declararea ofertei câștigătoare pentru PPP menționat, PPublic n-a asigurat buna execuție a condițiilor și termenelor contractului, deoarece nu a primit de la PPrivat garanția de bună execuție a contractului *(pct.4.3.2.);*
* proiectul investițional a fost inițiat de către USM și MECC prin eludarea respectării prevederilor Legii nr.179 din 10.07.2008, fiind încheiat un contract investițional în loc de contract de PPP, precum și în lipsa unui Studiu de fezabilitate, care ar demonstra viabilitatea acestui proiect *(pct. 4.4.);*
* grupul de lucru al USM a evaluat și a desemnat oferta câștigătoare în lipsa unor criterii stabilite de Regulament, precum și a unor justificări economice și tehnice referitor la prețul preferențial al spațiului locativ acordat *(pct. 4.4.2.);*
* auditul atestă netransparență la încheierea contractului investițional, deoarece Părțile nu au stabilit caracteristicile tehnice ale unor bunuri imobile care urmau a fi edificate în favoarea entității publice *(pct. 4.4.2.);*
* nemonitorizarea din partea entității publice a executării contractului investițional a determinat deficiențe la reflectarea în evidența contabilă a bunurilor primite, precum și nerealizarea integrală a tuturor obiectivelor stabilite. De asemenea, auditul a identificat unele deficiențe privind volumul lucrărilor executate în sumă totală de 968,5 mii lei *(pct.4.4.3.);*
* la atribuirea contractului de PPP de către AȘM, beneficiile PPublic nu au fost explicite și justificate, deoarece nu s-a stabilit de către Părți valoarea de referință a 1 m2 de spațiu locativ față de care ar trebui diminuat costul 1 m2 de spațiu locativ cu cca 35-40% pentru beneficiarii apartamentelor, precum prevede unul dintre obiectivele de bază ale PPP *(pct.4.5.2.);*
* obiectivul specific al PPP implementat de către AȘM - reducerea fluctuației de personal, nu a fost realizat integral, situație relevată de faptul că unele persoane care au beneficiat de apartamente la preț preferențial deja nu mai sunt angajate în cadrul organizațiilor din sfera științei și inovării (nu lucrează pe teritoriul RM sau lucrează în sectorul privat), iar alte persoane au vândut apartamentele la prețuri comerciale *(pct. 4.5.3.);*
* din lipsa prevederilor legale în aspectul reglementării cantității beneficiilor obținute de către PPrivat, auditul nu are posibilitate de a le evalua și de a le compara cu cele obținute de către PPublic, corelate cu volumul investițiilor efectuate *(pct. 4.5.3.).*

# PREZENTAREA GENERALĂ

Conform prevederilor legale[[1]](#footnote-1), PPP se bazează pe cooperarea între partenerul public și partenerul privat, având ca scop sporirea eficienței utilizării patrimoniului public, fiecare partener asumându-și riscuri și responsabilități concrete. Acesta reprezintă un contract de lungă durată, încheiat între partenerul public și partenerul privat pentru desfășurarea activităților de interes public, bazat pe capacitățile fiecărui partener de a repartiza corespunzător resursele, riscurile și beneficiile.

Prin Hotărârea Guvernului nr. 419 din 18.06.2012[[2]](#footnote-2), a fost aprobată lista bunurilor proprietate a statului de interes public național propuse PPP, inclusiv 8 obiective pentru MECC și 4 obiective pentru AȘM. La fel, până la 31.12.2020, în baza deciziilor CMC, au fost propuse 18 obiective de implementare a PPP.

Totuși, în anii 2014-2020, AȘM a încheiat un singur contract de PPP, Primăria mun. Chișinău a încheiat 3 contracte de PPP, unul dintre ele fiind reziliat la etapa inițială, iar MECC și entitățile din subordine, în perioada dată, nu au încheiat niciun contract de PPP.

Responsabilitățile părților implicate

Sistemul PPP reprezintă totalitatea părților implicate în atragerea investițiilor private, pentru creșterea eficienței și acordarea serviciilor publice performante, în cooperare/interacțiune reciprocă cu obiective și reguli, cu un complex de elemente care se influențează reciproc și care sunt coordonate între ele, în vederea atingerii scopului comun.

Rolul partenerului public în relațiile de PPP constă în realizarea obiectivelor de interes public, iar rolul partenerului privat – în finanțarea, proiectarea, realizarea și operarea pe criterii economice a obiectivului PPP.

PPP poate fi inițiat și realizat[[3]](#footnote-3) la nivel național și local de către autoritățile publice centrale și, respectiv, de autoritățile publice locale. Responsabilitățile entităților implicate în implementarea PPP sunt redate în Tabelul nr.1.

Tabelul nr.1

|  |  |
| --- | --- |
| Guvernul Republicii Moldova | * aprobarea documentelor de politici privind dezvoltarea parteneriatului public-privat; * aprobarea actelor normative necesare pentru executarea Legii cu privire la parteneriatul public-privat nr.179 din 10.07.2008 , aprobarea setului de documente standard (modele de cereri, oferte, comunicate informative etc.), precum și a procedurilor standard pentru asigurarea funcționării parteneriatului public-privat; * desemnarea autorității publice care va încheia contractele cu partenerii privați, în cazul PPP inițiate de Guvern sau de APC; |
| Ministerul Economiei și Infrastructurii | * elaborarea documentelor de politici privind dezvoltarea parteneriatului public-privat; * elaborarea propunerilor de modificare și completare a actelor legislative și normative privind parteneriatul public-privat; |
| Agenția Proprietății Publice | * coordonarea inițierii parteneriatelor public-private la nivel național; * asistarea partenerului public în identificarea obiectivelor proiectelor de parteneriat public-privat de interes național, elaborarea cerințelor generale privind selectarea partenerului privat, precum și a condițiilor parteneriatului public-privat propuse de către autoritățile administrației publice centrale în baza studiilor de fezabilitate, prezentarea acestora Guvernului spre aprobare; * avizarea studiilor de fezabilitate pentru parteneriatele public-private de interes național și local; * monitorizarea și evaluarea realizării parteneriatelor public-private, inclusiv prin participarea în activitatea comisiilor de monitorizare a contractelor de parteneriat public-privat semnate de autoritățile administrației publice centrale și locale etc.; |
| Consiliul Național pentru Parteneriatul Public-Privat | * definirea priorităților și strategiilor de implementare a parteneriatului public-privat și monitorizarea realizării acestuia; * evaluarea politicii statului în domeniul parteneriatului public-privat, promovarea și elaborarea recomandărilor în vederea îmbunătățirii acestuia; * evaluarea performanțelor parteneriatului public-privat; |
| Autoritatea publică centrală și cea locală (partenerul public) | * asigurarea elaborării studiului de fezabilitate, cu avizare ulterioară la APP; * asigurarea organizării și desfășurării concursului public de selectare a partenerului privat prin intermediul Comisiei de selectare a partenerului privat; * asigurarea încheierii contractului de PPP cu partenerul privat selectat; * efectuarea monitorizării asupra modului de realizare a parteneriatului; |
| Partenerul privat | * înaintează oferta pentru participare la concurs; * încheie contractul de PPP; * realizează obiectivele în termenele stabilite contractual; * asigură partenerului public accesul liber la obiectul parteneriatului public-privat, precum și la toate informațiile și documentele aferente realizării parteneriatului public-privat. |

Sursa: Cadrul legislativ-normativ.

Potențialele proiecte de PPP trec prin mai multe etape până la punerea lor în aplicare. Procesul general este structurat în câteva etape. La fiecare etapă se ia o decizie de către persoanele responsabile.

Figura nr.1. Etapele de implementare a PPP

Sursa: Elaborat de audit în baza surselor criteriilor de audit.

# SFERA ȘI ABORDAREA AUDITULUI

Misiunea de audit a fost desfășurată în temeiul prevederilor art.31 și art.32 din Legea privind organizarea și funcționarea Curții de Conturi a Republicii Moldova[[4]](#footnote-4) și în conformitate cu Programele activității de audit a Curții de Conturi[[5]](#footnote-5), având drept scop oferirea asigurării rezonabile asupra conformității organizării, realizării și supravegherii parteneriatelor public–private încheiate de Ministerul Educației, Culturii și Cercetării, Academia de Științe a Moldovei, UAT mun. Chișinău și entitățile din subordine.

Potrivit cadrului legislativ-normativ aplicabil, realizarea unui proiect de PPP implică următoarele etape: Studiul de prefezabilitate; Studiul de fezabilitate; Atribuirea contractului de PPP; Realizarea contractului de PPP; Monitorizarea contractului de PPP. Astfel, în contextul realizării scopului misiunii de audit, au fost determinate următoarele obiective specifice:

* *Identificarea și aprobarea obiectului determinat al PPP s-au efectuat de către entitățile auditate în corespundere cu competențele instituționale atribuite în acest sens de cadrul regulator în vigoare?*
* *Studiul de fezabilitate demonstrează oportunitatea inițierii PPP?*
* *Procedurile de selectare a partenerului privat și de atribuire a contractului de PPP au fost realizate în conformitate cu principiile PPP?*
* *Monitorizarea și controlul asupra executării prevederilor contractului de PPP s-au realizat în corespundere cu cadrul regulator în vigoare?*

Activitățile de audit au fost ghidate de Standardele Internaționale ale Instituțiilor Supreme de Audit ISSAI 100, ISSAI 400, precum și de ISSAI 4000[[6]](#footnote-6).

Responsabilitatea echipei de audit a constat în obținerea probelor suficiente și adecvate pentru susținerea constatărilor și concluziei generale privind conformitatea organizării, realizării și supravegherii PPP de către entitățile vizate, precum și în emiterea raportului auditului de conformitate.

Auditorii au fost independenți față de entitățile în cadrul cărora s-au colectat probele de audit și au îndeplinit responsabilitățile de etică în conformitate cu cerințele Codului etic al Curții de Conturi. Probele de audit obținute sunt suficiente și adecvate spre a furniza o bază pentru formularea concluziilor în cadrul prezentei misiuni de audit.

Metodologia de audit a constat din acțiuni de colectare a probelor la fața locului și la distanță în cadrul MECC, AȘM și APL din mun. Chișinău, prin observări la fața locului, intervievări, confirmări. De asemenea, au fost solicitate și analizate informații de la CNPPP, APP și BNS, precum și din Sistemul Informațional al Serviciului Fiscal de Stat. Auditul la distanță a fost condiționat de restricțiile impuse de situația de urgență epidemiologică stabilită.

Criteriile de audit

Drept surse ale criteriilor de audit au servit actele normative care reglementează realizarea activităților (atribuțiile și sarcinile) de către entitățile vizate, standardele și măsurile adoptate (Anexa nr.1 la Raportul de audit).

# CONSTATĂRI

# 4.1. Identificarea și aprobarea obiectului determinat al PPP s-au efectuat de către entitățile auditate în corespundere cu competențele instituționale atribuite în acest sens de cadrul regulator în vigoare?

*Lacunele cadrului normativ aferente inițierii PPP creează riscuri majore de utilizare a acestei modalități investiționale pentru deposedarea autorităților publice centrale și locale de patrimoniul public sau de beneficiile gestionării acestuia, situație determinată și de eludarea respectării exigențelor aferente investițiilor publice, achizițiilor publice de lucrări și vânzării-cumpărării (privatizării) patrimoniului public .*

Conform cadrului regulator[[7]](#footnote-7), lansarea unui proiect de PPP implică identificarea obiectului parteneriatului public-privat, determinarea PPublic și înaintarea acestora către Guvern, spre aprobare, prin includerea în lista proiectelor propuse PPP de către autoritățile publice centrale sau în lista lucrărilor și serviciilor de interes public național propuse PPP.

La fel, potrivit art.15 alin.(1) lit. a) din Legea nr.179 din 10.07.2008, de competența APL ține aprobarea listei bunurilor proprietate a UAT, a listei lucrărilor și serviciilor de interes public local propuse pentru parteneriat public-privat.

În scopul realizării prevederilor art.11 lit. a), b) și e) din Legea nr.179 din 10.07.2008, Guvernul a aprobat[[8]](#footnote-8) lista bunurilor proprietate a statului de interes public național propuse PPP, inclusiv a obiectivelor acestora și a partenerilor publici desemnați, precum și lista lucrărilor și serviciilor de interes public național propuse parteneriatului public-privat, inclusiv a obiectivelor acestora și a partenerilor publici desemnați (pentru MECC – 8 propuneri, pentru AȘM – 4 propuneri).

La fel, prin Hotărârea Guvernului nr.472 din 02.07.2012 „Cu privire la parteneriatul public-privat pentru renovarea unor cămine ale Universității de Stat din Moldova”, a fost desemnat MECC în calitate de autoritate publică centrală responsabilă de elaborarea studiului de fezabilitate pentru evaluarea viabilității proiectului, modalității de constituire și a obiectivelor PPP pentru renovarea căminelor amplasate pe str. Tighina nr.2, mun. Chișinău, ale Universității de Stat din Moldova.

Totodată, conform Deciziei nr.14/4 din 02.12.2010 „Cu privire la aprobarea listei și inițierea procedurii de promovare și lansare a proiectelor investiționale propuse spre implementare prin PPP”, s-a întocmit o listă a proiectelor investiționale propuse spre implementare prin PPP, care a fost abrogată prin Decizia CMC nr.17/4 din 01.10 2020, iar prin aceasta s-a aprobat o nouă listă. Conform Anexei nr.1 la Decizia nr.17/4 din 01.10.2020, au fost propuse CMC, spre aprobare și implementare, 17 PPP, iar în baza Deciziei nr. 22/10 din 22.12.2020, s-a mai inclus un proiect investițional de PPP (Anexa nr.3 la Raportul de audit).

Analizând procesele-verbale ale CNPPP, s-a constatat că, în perioada anilor 2013-2020, au fost examinate de către comisie și înaintate, spre aprobare, în ședință de Guvern doar 4 inițiative de PPP din cele 8 propuse pentru MECC prin Hotărârea Guvernului nr.419 din 18.06.2012 și 1 inițiativă din cele 4 propuse pentru AȘM. Totodată, în baza deciziilor CMC, au fost inițiate 3 PPP.

Astfel, în anii 2013-2020, AȘM a încheiat doar un contract de PPP, APL din mun. Chișinău au încheiat 3 contracte de PPP, dintre care unul a fost reziliat la etapa inițială, iar MECC, în această perioadă, nu a încheiat niciun contract de PPP.

Lista PPP aprobate nu conține motivarea necesității atragerii investițiilor private pentru realizarea proiectelor investiționale, precum și evaluarea preliminară a investițiilor necesare.

În toate cazurile enunțate, la includerea în lista PPP, nu s-a determinat/indicat care ar fi patrimoniul PPublic oferit PPrivat pentru recuperarea investițiilor efectuate, iar beneficiile PPublic nu sunt explicite.

Potrivit explicației Primăriei mun. Chișinău (nr.05-115/7501 din 13.01.2021), lista obiectivelor respective a fost întocmită „în baza necesităților identificate ale municipalității și reieșind din propunerile parvenite de la subdiviziunile APL”, însă nu s-au menționat și nu s-au prezentat probe adecvate cu privire la criteriile care au stat la baza întocmirii acestei liste, precum și fundamentările (din punctele de vedere social și economic) necesare ale propunerii unui obiect pentru investiții în bază de PPP.

Totodată, menționăm că nu a fost analizată și posibilitatea atragerii investițiilor și prin alte modalități decât cea de PPP.

Conform prevederilor art.25 lit. b) din Legea nr. 179 din 10.07.2008, oportunitatea inițierii PPP, justificarea tehnică și economică a proiectului de PPP se demonstrează în studiul de fezabilitate, care se elaborează după identificarea obiectului PPP, înaintarea acestuia spre aprobare și cu includerea în lista proiectelor propuse PPP. Prin urmare, în scopul identificării la etapa inițială a beneficiilor PPublic, precum și ale PPrivat, este necesar de a efectua un studiu de prefezabilitate, până la aprobarea listei obiectivelor de PPP.

Menționăm că, potrivit art. 40 și art.41 din Legea finanțelor publice și responsabilității bugetar-fiscale nr. 181  din  25.07.2014 și Hotărârii Guvernului nr.1029 din 19.12.2013[[9]](#footnote-9), pentru proiectele de investiții capitale publice este clar stabilit mecanismul de pregătire, aprobare, implementare, monitorizare și evaluare a acestora. Astfel, prevederile pct.15, pct.16 și pct.17 din Hotărârea Guvernului nr.1029 din 19.12.3013 stipulează clar că pentru a înainta o propunere de proiect este necesar de a stabili:

a) scopul proiectului și locul acestuia în strategia națională sau sectorială;

b) problemele care se vor soluționa prin realizarea proiectului și analiza eventualelor variante alternative de soluționare a problemei;

c) beneficiile așteptate sau rezultatele scontate ca urmare a implementării proiectului, precum și serviciile pe care le va satisface acest proiect;

d) activitățile care urmează să fie executate pentru realizarea proiectului;

e) durata de realizare a proiectului și capacitățile de implementare;

f) costul estimativ pentru realizarea proiectului, inclusiv costurile operaționale și de întreținere ulterioară;

g) analiza raportului cost-calitate;

h) sursele de finanțare a proiectului.

De asemenea, în cadrul analizei preliminare, propunerile de proiecte se evaluează conform unor criterii prestabilite, cum ar fi:

a) conformitatea cu obiectivele strategice ale Guvernului și cu documentele de planificare strategică;

b) analiza necesității și amploarea problemei care va fi soluționată prin proiectul respectiv;

c) logica și relevanța soluțiilor propuse;

d) analiza generală a costurilor și a beneficiilor așteptate (raportul cost-calitate și valoarea în bani);

e) durata propusă și capacitățile de implementare;

f) perspectivele de durabilitate financiară pe termen mediu și lung.

Prevederile menționate, însă, nu se regăsesc în cadrul procedurii de inițiere a PPP, inclusă în art.25 din Legea nr.179 din 10.07.2008, la etapa de identificare a obiectului PPP.

# 4.2. Primăria mun. Chișinău a executat organizarea, realizarea și supravegherea PPP „Reconstrucția capitală a edificiului școlii nr.85 din str. Constantin Stamati, 10, mun. Chișinău” conform cadrului legal?

4.2.1. Studiul de fezabilitate demonstrează oportunitatea inițierii PPP?

Prin Decizia CMC nr.5/12 din 22.09.2016, a fost inclus în calitate de obiect al PPP proiectul „Reconstrucția capitală a edificiului școlii nr.85 din str. Constantin Stamati, 10, mun. Chișinău”, cu păstrarea destinației obiectivului și fără dreptul de privatizare a acestuia (în beneficiul partenerului privat), aprobându-se și componența Comisiei de selectare a PPrivat (cu modificările ulterioare).

Auditul nu a identificat careva informații care ar fundamenta necesitatea reconstrucției capitale anume a edificiului școlii nr.85 din str. Constantin Stamati, 10, mun. Chișinău, în timp ce în mun. Chișinău doar la 01.09.2012 mai existau edificiile a 8 școli închise. Totodată, nu au fost identificate nici acțiuni de dare în locațiune a edificiilor acestor școli. Lipsesc informații privind deficitul locurilor în instituțiile de învățământ din sectorul respectiv, contrar faptului că la 01.09.2016 capacitatea de utilizare a spațiilor instituțiilor de învățământ din mun. Chișinău era de 67,2%[[10]](#footnote-10).

În baza Deciziei CMC nr.6/4 din 01.12.2016, a fost aprobată documentația de proiect pentru implementarea PPP „Reconstrucția capitală a edificiului școlii nr.85 din str. Constantin Stamati 10”[[11]](#footnote-11).

Studiul de fezabilitate privind implementarea PPP „Reabilitarea și reluarea activității complexului școlar din mun. Chișinău, str. Constantin Stamati 10” a fost elaborat în anul 2016 de către compania de consultanță în afaceri SRL „ProAfaceri”. Auditului nu i-au fost prezentate informații privind modul de selectare, contractare și achitare a companiei care a efectuat studiul de fezabilitate. Obiectul investiției[[12]](#footnote-12) este complexul școlar din mun. Chișinău, str. Constantin Stamati 10. Condițiile propuse de inițiere a PPP presupun *darea în locațiune a complexului școlar*, cu asigurarea de către potențialul investitor a lucrărilor de reparație capitală și a dotării corespunzătoare a elementelor de infrastructură ale acestuia. În calitate de plată pentru arendă, PPublic propune asigurarea investiției pentru executarea lucrărilor de reconstrucție a complexului preșcolar din mun. Chișinău, str. Nicolae Costin 63/3 (fosta grădiniță nr.166).

Reieșind din cele indicate, auditul constată identificarea incorectă a obiectului PPP, acesta urmând a fi Reconstrucția complexului preșcolar din mun. Chișinău, str. Nicolae Costin 63/3 (fosta grădiniță nr.166), din contul dării în locațiune a clădirilor și terenurilor complexului școlar din mun. Chișinău, str. Constantin Stamati 10. Determinarea incorectă a obiectului PPP a condiționat deficiențele ulterioare, constatate de audit.

Conform pct.3.9. din Studiul de fezabilitate, valoarea estimativă a investițiilor necesare pentru implementarea PPP constituie *79,76 mil.lei*, după cum urmează (Anexa nr.4 la Raportul de audit):

* modernizarea elementelor de infrastructură în cadrul complexului școlar din str. Constantin Stamati 10 – 55,32 mil.lei;
* dotarea clădirii școlii – 5,32 mil.lei;
* modernizarea elementelor de infrastructură în cadrul complexului preșcolar din str. Nicolae Costin 63/3 – 19,13 mil.lei.

Terenul pe care este amplasat complexul școlar din str. Constantin Stamati 10, cu suprafața de 1,3263 ha (0100417.604), de asemenea, constituie obiectul contractului de PPP, fiind transmis în arendă împreună cu elementele de infrastructură amplasate pe acesta (pct.3.10 din Studiul de fezabilitate).

Evaluarea valorii investițiilor s-a efectuat fără a fi indicată deținerea unui proiect și a devizului de proiect privind reconstrucția edificiilor, ca urmare, această estimare nefiind credibilă.

Este necesar de menționat faptul că în Studiul de fezabilitate lipsește descrierea fundamentării includerii în PPP a lucrărilor de dotare și modernizare a complexului școlar, precum și a beneficiului real care va fi obținut de APL, fiind menționate beneficiile generale *pentru DGETS[[13]](#footnote-13)* și *pentru Primăria mun. Chișinău[[14]](#footnote-14)*.

În realitate, PPublic ar beneficia de investițiile efectuate doar în modernizarea complexului preșcolar. Deci, Studiul de fezabilitate, de fapt, a indus în eroare părțile decidente ale APL din mun. Chișinău privind necesitatea PPP.

4.2.2. Procedurile de selectare a partenerului privat și de atribuire a contractului de PPP au fost realizate în conformitate cu principiile PPP?

Conform procesului-verbal nr.1 din 15.12.2016 al ședinței Comisiei de selectare a partenerului privat, s-a hotărât aprobarea documentației de concurs, formată din 2 secțiuni: Proceduri de atribuire a contractului de PPP și Caietul de sarcini. Pct.4 al Capitolului I din Secțiunea I a Documentației de concurs stabilește că forma de realizare a PPP va fi „Contractul de locațiune”.

Documentația standard a fost procurată de 3 agenți economici[[15]](#footnote-15). În procesul-verbal nr.3 din 21.03.2017 al Comisiei de selectare a partenerului privat au fost evaluate ofertele parvenite pentru participarea la concursul de selectare a PPrivat și desemnarea ofertei câștigătoare. Astfel, membrii Comisiei de concurs au constatat că oferta nr.1, prezentată de SRL „Beton-Service”, nu este întocmită conform rigorilor stabilite în documentația standard (caietul de sarcini), multe formulare-standard nu au fost prezentate, inclusiv scrisoarea de garanție bancară pentru ofertă, care a fost stabilită ca necorespunzătoare și respinsă. Oferta nr.2 - a APJ, care a acumulat 458 de puncte, s-a constatat că este avantajoasă și că întrunește toate condițiile stabilite în documentația standard, astfel fiind considerată câștigătoare.

Prin urmare, drept câștigător al concursului de selectare a PPP a fost desemnată APJ. Conform Documentației de concurs[[16]](#footnote-16), asociațiile formate din operatori economici pot prezenta o ofertă comună, cu condiția că toate persoanele care participă în asociație semnează un acord de asociere, cu numirea uneia dintre ele în calitate de lider, iar în cazul în care ofertantul este o asociere, atunci o astfel de asociere nu este obligată să se constituie într-o formă juridică specifică, dar trebuie să legalizeze acordul de asociere în fața unui notar. Analizând dosarul de participare (oferta) a câștigătorului la concursul de selectare a PPP (APJ), auditul constată că, nerespectând prevederile Documentației de concurs, Comisia de selectare a PP a acceptat Contractul de societate nr.7 din 20.02.2017, semnat de reprezentanții APJ, fără ca acesta să fie legalizat la notar. De asemenea, conform prevederilor regulamentare[[17]](#footnote-17), Contractul de PPP urma să fie semnat cu toți membrii câștigătorului concursului - Asociația persoanelor juridice (SRL „Guzun V.E.”, Asociația Obștească Instituția Privată de Învățământ Preșcolar „Grădina Secretă” și Gospodăria Țărănească „Moara lui Ion Guzun”), dar nu doar cu SRL „Guzun V.E.”.

Auditul denotă că una din cerințele privind oferta financiară[[18]](#footnote-18) este că ofertantul urma să demonstreze că are acces la/sau dispune de active lichide, negrevate, linii de credit și de alte mijloace financiare suficiente pentru a satisface investiția și fluxul de numerar operațional. În conformitate cu cerințele specificate în Documentația de concurs, participanții la concurs, pentru a demonstra capacitatea economico-financiară, urmau să prezinte rapoartele financiare pentru ultimii 5 ani, precum și să prezinte sursele de finanțare a proiectului. Însă, neluându-se în considerație acest criteriu, acesta fiind unul dintre cele mai importante criterii care atestă capacitatea finanțării proiectului, la evaluarea ofertelor, au fost incluși doar indicatorii tehnici[[19]](#footnote-19), în baza cărora a și fost evaluată oferta.

Tabelul nr.2

Indicatorii financiari ai APJ

mii lei

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Indicatori | Gospodăria Țărănească „Moara lui Ion Guzun” | | | Asociația Obștească Instituția Privată de Învățământ Preșcolar „Grădina Secretă” | | | SRL „Guzun V.E.” | TOTAL p/u anul 2016 |
|  | 2014 | 2015 | 2016 | 2014 | 2015 | 2016 | 02.2017 |  |
| Total active | 24110,78 | 29637,28 | 32353,43 | 16,80 | 9,2 | 23,58 | 4300,00 | 32377,01 |
| Capital propriu, din care: | 15651,15 | 15612,74 | 16276,71 | - | - | - | 4300,00 | 16276,71 |
| *Capital social* | - | - | - | - | - | - | 4300,00 | - |
| *Capital suplimentar* | - | - | - | - | - | - | - | - |
| *Rezerve* | 13044,50 | 14204,19 | 14868,16 | - | - | - | - | 14868,16 |
| *Profit nerepartizat* | 1159,69 | - | - | - | - | - | - | - |
| *Alte elemente de capital propriu* | 1446,96 | 1408,55 | 1408,55 | - | - | - | - | 1408,55 |
| Datorii pe termen lung | - | - | - | 16,52 | - | - | - | - |
| Datorii pe termen scurt | 8459,63 | 13343,91 | 15776,15 | 0,28 | 9,2 | 23,58 | - | 15799,73 |
| Venitul (vânzări/mijloace cu destinație specială) | 14689,47 | 21498,11 | 19755,44 | 566,74 | 780,37 | 834,59 | - | 20590,03 |
| *Profitul net* | 1159,69 | 689,76 | 300,58 | - | - | - | - | 300,58 |

Sursă: Documentele anexate la oferta APJ.

Analizând documentele anexate la oferta depusă de către APJ, constatăm că SRL „Guzun V.E.” nu dispunea de active, iar indicatorii financiari pentru anul 2016 ai Gospodăria Țărănească „Moara lui Ion Guzun” și Asociația Obștească Instituția Privată de Învățământ Preșcolar „Grădina Secretă” au constituit: venitul din vânzări – 20,59 mil.lei, și profitul net – 0,3 mil. lei, cu o rentabilitate a veniturilor din vânzări de 1,46%.

Conform ordinului de încasare a numerarului din 31.01.2017, s-au efectuat de către fondator plăți în fondul statutar al SRL „Guzun V.E.” în mărime de 4,3 mil.lei. Alte garanții de bună execuție, cum ar fi linii de credit și alte mijloace financiare suficiente pentru a satisface investiția și fluxul de numerar operațional, Asociația persoanelor juridice nu a prezentat. Scrisoarea de bonitate oferită de instituțiile bancare (nr.199 din 21.02.2017) confirmă că Gospodăria Țărănească „Moara lui Ion Guzun” nu are datorii față de bancă, dar nu poate fi utilizată pentru analiză, aprobare sau orice garanție de împrumut. Și Scrisoarea de bonitate de la altă instituție bancară (nr.437.30020/E00113 din 21.02.2017) oferită Asociației Obștești Instituția Privată de Învățământ Preșcolar „Grădina Secretă” nu constituie un angajament de acordare a unui credit, aceasta confirmând doar că instituția are deschis cont bancar, rulajul căruia în anul 2016 a fost de 845,6 mii lei.

*Prin urmare, indicatorii financiari raportați de ofertant - Asociația persoanelor juridice ( SRL „Guzun V.E.”, Asociația Obștească Instituția Privată de Învățământ Preșcolar „Grădina Secretă” și Gospodăria Țărănească „Moara lui Ion Guzun”) nu reflectau posibilitatea finanțării în totalitate a activităților investiționale (minimum 79,76* *mil.lei – potrivit Studiului de fezabilitate)*.

Conform comunicatelor informative publicate în Monitorul Oficial al Republicii Moldova aferente ambelor PPP[[20]](#footnote-20), ofertanții urmau să achite până la depunerea ofertei taxa de participare în valoare de 1000 lei. Verificând dosarele de participare, auditul constată că toți participanții la concurs[[21]](#footnote-21) au transferat taxa de participare. Însă, la solicitarea extrasului din evidența contabilă a Primăriei mun. Chișinău privind încasarea taxei respective în valoare totală de 3,0 mii lei, auditului nu i s-a putut prezenta, din lipsa acesteia.

4.2.3. Monitorizarea și controlul asupra executării prevederilor contractului de PPP s-au realizat în corespundere cu cadrul regulator în vigoare?

Contractul de PPP „Reabilitarea și reluarea activității complexului școlar din mun. Chișinău, str. Constantin Stamati 10” a fost încheiat, la 02.05.2017, între Primarul General al mun. Chișinău și SRL „Guzun V. E.”, reprezentând un contract de concesiune, în forma de reabilitare-operare-transfer. Conform prevederilor legal-normative[[22]](#footnote-22), modalitatea de realizare a contractului de PPP *reabilitare-operare-transfer* constă în faptul că bunul public este transferat partenerului privat, care are obligația de a reabilita, opera și întreține bunul public pentru o perioadă care nu poate depăși 50 de ani, iar la expirarea contractului, bunul public se transferă cu titlu gratuit partenerului public în bună stare, funcțional *și liber de orice sarcină sau obligație*.

Contractul[[23]](#footnote-23) este semnat pe o perioadă de 50 ani, acțiunea căruia începe cu data întocmirii actului de primire-predare, semnat de Părți. Astfel, potrivit Actului de transmitere în folosință și exploatare a Complexului școlar Stamati (Școala medie nr.85 din str. Constantin Stamati nr.10) din 25.05.2017, au fost transmise construcții cu suprafața totală de 4401,4 m2 (nr. cadastral 0100417.604.01 și 0100417.604.02) și terenul cu suprafața de 1,326 ha (nr. cadastral 0100417604)[[24]](#footnote-24).

De asemenea, la 26.12.2017, s-a efectuat transmiterea în posesie a Complexului preșcolar din mun. Chișinău, str. Nicolae Costin 63/3 (grădiniță nr.166)[[25]](#footnote-25) până la executarea lucrărilor de reconstrucție, iar după executarea acestor lucrări, partenerul privat, în termen de 60 de zile, va transmite partenerului public complexul preșcolar. Astfel, au fost transmise construcții cu suprafața de 3918,9 m2 (nr. cadastral 0100509168.01) și terenul cu suprafața totală de 1,1713 ha (nr. cadastral 0100509168)[[26]](#footnote-26).

Conform pct. 227 și pct. 234 din Hotărârea Guvernului nr.476 din 04.07.2012, PPublic efectuează anual controlul asupra modului de realizare a PPP, inclusiv prin desemnarea unui auditor independent, iar în cazul PPP locale monitorizarea și evaluarea PPP se realizează de către Primar. Potrivit Deciziei CMC nr.6/3 din 01.12.2016, „Primarul General al mun. Chișinău va asigura monitorizarea și controlul realizării proiectului de PPP”, iar conform pct.6 al Deciziei CMC nr.5/3 din 10.12.2019, „efectuarea controlului asupra respectării de către partenerul privat a prevederilor Contractului de PPP se pune în sarcina viceprimarului de ramură”. Totodată, conform pct.235 și pct.236 din Hotărârea Guvernului sus-menționată, PPublic este obligat să acumuleze informațiile/documentele în dosarul proiectului de PPP, începând din faza de inițiere și pe tot parcursul implementării proiectului, care se păstrează în arhivă pentru o perioadă nelimitată. Se constată că în cadrul Primăriei mun. Chișinău, pentru ambele PPP inițiate, lipsesc dosarele proiectelor de PPP, iar documentele solicitate de echipa de audit au fost prezentate incomplet, fiind necesare solicitări suplimentare, inclusiv de la partenerii privați.

Potrivit art. A15 alin. (1) din Contractul de PPP, valoarea investițiilor estimate de PPrivat și acceptate de PPublic constituie 85,84 mil.lei (cu TVA), din care *65,17 mil.lei* - pentru reabilitarea complexului școlar (Anexa nr.3 la Contract), și *20,67 mil.lei* - pentru reabilitarea complexului preșcolar (Anexa nr.4 la Contract). Aceste investiții urmează a fi efectuate în 2 etape investiționale. *I Etapă* reprezintă reconstrucția capitală a complexului școlar și a complexului preșcolar, iar a *II Etapă* – organizarea și gestionarea procesului educațional[[27]](#footnote-27) *[[28]](#footnote-28)*.

Conform art. A15 alin.(2) din Contract, valoarea redevenței stabilite în mărime de 73,99 mil.lei (cu TVA) reprezintă o plată unică achitată de PPrivat în favoarea PPublic la data semnării de către Părți a procesului-verbal de aprobare, dare în exploatare a investiției inițiale, iar potrivit art.B10 pct.1 lit.b) din Contract, aceastareprezintă toate investițiile financiare și materiale care urmează a fi executate de către PPrivat pentru îndeplinirea primei etape investiționale[[29]](#footnote-29) și nu poate fi mai mică decât suma de 73,99 mil.lei (art.B10 pct.1 lit.d) din Contract). PPublic și PPrivat, potrivit art.B10 pct.1 lit.h) din Contract, au stabilit următoarea ordine prioritară de acoperire a redevenței, prin efectuarea de investiții la: Complexul preșcolar[[30]](#footnote-30); Edificiile existente din complexul școlar din str. Constantin Stamati; Edificarea de spații suplimentare prin construcția unui etaj suplimentar la blocurile unde se află clasele de studiu; Amenajarea teritoriului complexului școlar din str. Constantin Stamati, inclusiv a infrastructurii sportive; Construcția nouă care urmează să găzduiască spații pentru cantină, depozit, bazin de înot, sală de sport polivalentă; Construcția nouă care urmează să găzduiască spațiile de studiu pentru clasele primare, în caz de edificare; Căminul pentru elevi și profesori.

Conform proceselor-verbale de executare a lucrărilor, prezentate de PPrivat, auditul a constatat că până în octombrie 2020 s-au efectuat investiții în valoare de 163,13 mil.lei, pe următoarele obiecte: Grădiniță – 23,34 mil.lei; Blocul D – 23,46 mil.lei (zona bazinului, zona sportivă, zona sălii de lectură); Blocurile A, B, C – 62,97 mil.lei (construcție de învățământ și educație); Școala primară – 53,36 mil.lei. Astfel, investițiile doar pentru Blocurile A,B,C și D constituie 86,43 mil.lei.

De asemenea, PPrivat a prezentat informația precum că a procurat utilaj tehnologic (mobilier), în valoare de 6689,5 mii lei, care a fost inclus ca investiții aferente Blocurilor A, B, C, însă documente confirmative nu s-au prezentat.

Conform procesului-verbal de recepție finală nr.07/1 din 19.04.2019, prezentat de PPrivat, valoarea obiectului „Complexul școlar”[[31]](#footnote-31) este de 90,41 mil.lei[[32]](#footnote-32).

Pentru obiectivul „Reconstruirea capitală a complexului preșcolar” a fost întocmit procesul-verbal de recepție la terminarea lucrărilor nr.12 din 28.11.2019[[33]](#footnote-33), dar neconfirmat prin semnătură și amprenta ștampilei de către antreprenor (PPrivat) și de către beneficiar (PPublic).

În anul 2019, AST, la solicitările Primăriei mun. Chișinău[[34]](#footnote-34), a efectuat un control al volumelor și costurilor lucrărilor de construcție executate la obiectivul „Complexul școlar”. Astfel, potrivit procesului-verbal de control al AST nr.88 din 09.08.2019, valoarea lucrărilor de construcție-montaj executate la acest obiectiv constituie 93,07 mil.lei, din care pentru Blocurile A, B, C – 67056,8 mii lei, și pentru Blocul D – 26009,49 mii lei. De asemenea, la solicitarea Preturii sectorului Buiucani[[35]](#footnote-35), AST a efectuat controlul volumelor și costurilor lucrărilor de construcție executate la obiectivul „Complexul preșcolar”, constatând că valoarea lucrărilor de construcție-montaj a constituit 23338,02 mii lei[[36]](#footnote-36) .

Din cele menționate, reiese că valoarea investițiilor indicată în procesul-verbal de control al AST nu corespunde cu valoarea reflectată în evidența contabilă (contul 121) a SRL „Guzun V.E.”[[37]](#footnote-37) și cu valoarea stabilită de auditor în baza proceselor-verbale de executare a lucrărilor și a actelor de constatare[[38]](#footnote-38).

Nerespectând prevederile pct.227 din HG nr.476 din 04.07.2012, PPublic nu a efectuat controlul anual asupra modului de realizare a PPP și nu a instituit o Comisie de monitorizare. Astfel, lipsa Comisiei de monitorizare a determinat imposibilitatea stabilirii corectitudinii stabilirii valorii pe fiecare obiect separat. Doar după finalizarea primei etape investiționale, Primarul a instituit Comisii pentru examinarea lucrărilor executate în cadrul Contractelor de PPP, conform Dispozițiilor nr.120-d din 12.03.2019[[39]](#footnote-39) și nr.587-d din 21.08.2019[[40]](#footnote-40). Rapoarte sau procese-verbale privind activitatea acestor Comisii nu au fost prezentate echipei de audit, din lipsa acestora.

În lipsa documentelor primare de confirmare a investițiilor efectuate (facturi și acte de îndeplinire a lucrărilor), conform Deciziei CMC nr.5/3 din 10.12.2019, s-a aprobat prima etapă investițională și redeschiderea grădiniței nr.166 din str. Nicolae Costin 63/3, în baza proceselor-verbale de recepție finală[[41]](#footnote-41), precum și a proceselor-verbale de control ale AST, cu următoarele obiective:

* Complexul școlar din str. Constantin Stamati 10:

- clădirea nelocativă (nr. cadastral 010041760401) cu suprafața totală interioară de 4666,6 m2 , în sumă de 67,06 mil.lei (costul de acoperire a redevenței);

- clădirea nelocativă (nr. cadastral 010041760406) cu suprafața totală interioară de 2653,7 m2 , în sumă de 26,01 mil.lei (investiții în beneficiul propriu);

* Complexul preșcolar din str. Nicolae Costin 63/3:

- construcția de cultură și agrement (nr. cadastral 0100050916801) cu suprafața totală interioară de 3803,2 m2 , în sumă de 23,34 mil.lei.

De asemenea, s-a decis semnarea actelor și inițierea procedurilor de recepție a construcției de cultură și agrement (grădinița nr.166 din str. Nicolae Costin 63/3) de către DGETS și redeschiderea grădiniței din 23.12.2019. La fel, potrivit pct.7 din Decizie, DGETS urmează să ia la balanță construcția grădiniței nr.166 și să includă activele în bilanțul contabil. Conform Notei informative a DETS sectorul Buiucani nr.01-22/837 din 17.09.2020, până la momentul actual *reconstrucția grădiniței nr.166* *nu a fost luată în evidența contabilă*, datorită faptului că PPrivat nu a transmis toate documentele de execuție (facturi și acte de îndeplinire a lucrărilor etc.), după cum se prevede în art.B4 lit.i) și art.B5 pct.3) lit.c) din Contract. Astfel, PPrivat, odată cu încheierea etapei de construcție și reconstrucție, la întocmirea procesului-verbal de aprobare, dare în exploatare a investiției inițiale, va transmite PPublic toate informațiile despre antreprenori, lucrările executate, volumul și costul acestora. PPrivat este obligat ca în termen de 30 de zile calendaristice de la momentul semnării procesului-verbal de recepție să transmită PPublic toată documentația de execuție și documentația de proiect. Însă, procesul-verbal de recepție, nesemnat de ambele Părți, a fost inclus ca bază la emiterea Deciziei CMC nr.5/3 din 10.12.2019. Totodată, nu a fost majorată valoarea complexului școlar din str. Constantin Stamati 10 de către DETS sectorul Râșcani, prin ce s-au denaturat rapoartele financiare consolidate ale UAT mun. Chișinău pe anii 2019-2020.

Potrivit art.7 alin. (1) din Legea nr.121 din 05.07.2018[[42]](#footnote-42), redevența concesiunii fie se stabilește în natură, în bani sau în ambele forme, cu modul de plată într-o singură tranșă sau în plăți periodice pe toată durata contractului de concesiune, fie reprezintă valoarea investițiilor necesare pentru realizarea îmbunătățirilor ce urmează a fi aduse obiectului concesiunii și bunurilor accesorii lucrărilor și serviciilor care fac obiectul concesiunii.

Potrivit Dicționarului explicativ al limbii române (în continuare - DEX)[[43]](#footnote-43) , redevența reprezintă orice sumă care trebuie plătită în bani sau în natură pentru folosirea sau dreptul de folosință a unor active corporale sau necorporale, sau este o datorie, obligație, rentă, cotă care se plătește la date fixe din produsul unei exploatări.

Este necesar de menționat faptul că în actele legislativ-normative în vigoare nu este specificat ce reprezintă valoarea investițiilor. Doar în art.3 din Legea nr.81 din 18.03.2004[[44]](#footnote-44) se definește investiția, activitatea de investiție și investiția capitală, dar nu și valoarea investiției[[45]](#footnote-45). Potrivit DEX, investiția este o alocare a unei sume și a altor mijloace materiale pentru crearea de noi fonduri fixe, pentru lărgirea, reutilarea și modernizarea celor existente, cu scopul de a obține profit.

*Menționăm faptul că și prevederile contractului nu sunt coerente și explicite, referitor la definirea investiției și a surselor de finanțare a acesteia, a modului de determinare a valorii investițiilor efectuate și valorii recuperate a acestora etc., ceea ce lasă loc pentru interpretări neunivoce, respectiv, nu sunt suficient apărate drepturile patrimoniale ale autorității publice locale în cadrul executării contractului de PPP. Astfel, această situație determină riscul că, în caz de reziliere anticipată a contractului, nu va putea fi determinată valoarea investițiilor, sau că partenerul public (primăria) va trebui să restituie investiții neefectuate sau recuperate deja de partenerul privat.*

*Efectiv, valoarea investițiilor de care va beneficia PPublic este de doar 23,34 mil.lei (față de 20,67 mil.lei stabilită în contract), aferente lucrărilor de reconstrucție a Complexului preșcolar din str. Nicolae Costin 63/3*, dar nu de 90,34 mil.lei, după cum s-a aprobat prin Decizia CMC nr.5/3 din 10.12.2019, incluzând și cheltuielile aferente reconstrucției capitale a complexului școlar din prima etapă investițională în valoare de 67,06 mil.lei. *Astfel, toate cheltuielile aferente reconstrucției capitale a complexului școlar din str. Constantin Stamati 10, din prima etapă investițională, în valoare de 67,06 mil.lei, nu pot fi considerate ca achitări ale redevenței, deoarece revin și sunt în beneficiul partenerului privat/concesionarului (SRL „Guzun V.E.”), dar nu în beneficiul PPublic. Adică, aceste investiții vor fi folosite de PPrivat pentru generarea veniturilor proprii, iar bunurile, în care s-au efectuat investițiile, pe parcursul a 50 de ani, cât durează Contractul de PPP, se vor uza, din cauza folosirii acestora de către PPrivat.* De menționăm că, potrivit cadrului legal[[46]](#footnote-46), toate cheltuielile aferente reparațiilor curente și capitale ale mijloacelor fixe care sunt utilizate în activitatea de întreprinzător a agentului economic conform contractului de arendă, locațiune, leasing operațional, concesiune, revin arendașului, locatarului sau concesionarului și/sau sunt supuse amortizării în scopuri fiscale.

La stabilirea aproximativă a beneficiului care urma a fi obținut de partenerul public în 50 de ani, *în cazul transmiteri în arendă/chirie* a Complexului școlar din str. Constantin Stamati 10, auditul s-a bazat pe coeficienții din anul 2017, neluând în considerație creșterea prețului pentru arendă pe parcursul a 50 de ani, și nici dobânzile pentru investițiile efectuate de PPrivat. Arenda/locațiunea bunurilor (construcții si teren) transmise în PPP s-a determinat potrivit Anexei nr.7 din Legea bugetului de stat pentru anul 2017[[47]](#footnote-47) (construcții) și Legii nr.1308 din 25.07.1997[[48]](#footnote-48) (terenuri) pentru o perioadă de 50 de ani. Deși în Tabelul 33, pct.4.3. al Studiului de fezabilitate s-a efectuat un calcul al chiriei, în acesta nu este indicat clar pentru ce an au fost luați indicatorii, deoarece s-a luat în calcul cuantumul chiriei anuale în valoare de 120 lei, însă, potrivit Legii bugetului de stat pentru anul 2017, acesta constituia 322,6 lei, iar pentru anul 2016 – 309 lei[[49]](#footnote-49). Astfel, în urma calculelor efectuate, plata minimă pentru locațiune și arendă pe un termen de 50 de ani urma să varieze de la 79,81 mil.lei[[50]](#footnote-50) până la 86,66 mil.lei[[51]](#footnote-51). *Reieșind din cele menționate, constatăm riscul neîncasării de către partenerul public a veniturilor/beneficiilor în valoare de la 56,47 mil.lei[[52]](#footnote-52) până la 63,32 mil.lei[[53]](#footnote-53).*

În cazul în care, pentru determinarea locațiunii bunului (construcției) transmis, se ia în calcul creșterea anuală a tarifului de bază pentru chiria anuală a unui metru pătrat de spațiu (Tb), auditul constată că pentru perioada anilor 2017-2021 costul chiriei se majorează, în medie, cu 4,15% pe an[[54]](#footnote-54). Prin urmare, valoarea totală a chiriei construcției pentru 50 de ani constituie 257,45 mil.lei, iar dacă includem și plata pentru arenda terenurilor, aceasta va fi de la 258,67 mil.lei până la 265,61 mil.lei. Ținând cont de rata dobânzii pentru investițiile realizate și pentru plățile de locațiune neachitate, venitul/beneficiul posibil neîncasat de către partenerului public, urmare a implementării PPP în loc de contractarea împrumutului pentru investiții și darea în locațiune a patrimoniului, în decurs de 50 de ani, a fost estimat de audit în sumă de la 328,09 mil.lei până la 328,6 mil.lei (Anexa nr.5 la Raportul de audit).

Analizând informațiile din Registrul bunurilor imobile, auditul relevă că PPrivat (SRL „Guzun V.E.”) a înregistrat la ASP ca proprietate privată două imobile (construcții de învățământ și educație) cu numerele cadastrale 0100417.604.06 (1101,2m2) și 0100417.604.07 (778,5 m2), situate/construite pe terenul public transmis în PPP. Ca temei pentru înregistrarea acestor bunuri s-au indicat Contractul de PPP din 02.05.2017, Decizia nr.5/3 din 10.12.2019[[55]](#footnote-55), procesul-verbal nr.07/1 din 19.04.2019, autorizația de construcție nr.552-c/19 din 17.10.2019.

Conform prevederilor contractuale[[56]](#footnote-56), după încheierea termenului PPP vor rămâne în proprietatea PPrivat valorile materiale proprii și de altă natură realizate cu mijloace proprii, precum și îmbunătățirile aduse de acesta Complexului școlar din str. Constantin Stamati, *dacă acestea pot fi separate de obiectul în cauză fără a-l prejudicia*.

Conform art. A7 pct.(5) din Contract, PPrivat este obligat să înregistreze în Registrul bunurilor imobile și construcțiile noi pe care le va efectua la Complexul școlar din str. Constantin Stamati, iar în calitate de proprietar al construcțiilor noi va fi înscris PPublic, indicându-se concesiunea asupra acestor imobile pe termenul contractului în favoarea PPrivat.

Potrivit art. A7 pct.(6) din Contract, excepție de la cele indicate în pct. (5) fac construcțiile executate din contul investițiilor în beneficiul propriu, în acest caz dreptul de proprietate urmând a fi înregistrat în beneficiul PPrivat, cu o notificare în favoarea PPublic pentru perioada acțiunii contractului. Menționăm că această prevedere intră în contradicție cu Decizia CMC nr.5/12 din 22.09.2016, potrivit căreia, s-a inclus în calitate de obiect pentru PPP proiectul „Reconstrucția capitală a edificiului școlii nr.85 din str. Constantin Stamati, 10, mun. Chișinău”, cu păstrarea destinației obiectivului și fără dreptul de privatizare a acestuia (în beneficiul partenerului privat), precum și cu prevederile art. A12 pct. (21) din Contract, în ce privește transmiterea de către partenerul privat, la expirarea termenului Contractului (50 ani), partenerului public a complexului școlar din str. Constantin Stamati.

Potrivit art.463 alin.(1) și art.502 din Codul civil[[57]](#footnote-57), proprietatea terenului se întinde și asupra subsolului și a spațiului de deasupra terenului, iar tot ceea ce produce bunul, precum și tot ceea ce unește bunul ori se încorporează în el ca urmare a faptei proprietarului, a unei alte persoane ori a unui caz fortuit, revine proprietarului. De asemenea, menționăm că, potrivit prevederilor art.146 alin.(2) din Codul educației nr.152 din 17.07.2014, „*clădirile și terenurile în/pe care instituțiile de învățământ publice își desfășoară activitatea fac parte din domeniul public al UAT.*”

Prin urmare, construcțiile respective, amplasate pe terenul proprietate publică, nu puteau fi înregistrate ca proprietate privată, urmând a fi înregistrate ca proprietate publică, cu notarea dreptului de folosință al PPrivat pe perioada PPP.

Mai mult decât atât, PPrivat a vândut în anul 2020 clădirile respective SRL „GREEN CONSTRUCT COM”, iar ulterior Instituției Private Liceul „Da Vinci”, fără o notificare în favoarea PPublic. Ca urmare, apare riscul pierderii de către PPublic a dreptului de proprietate asupra terenului pe care se află clădirile nou construite. Ca urmare, terenul aferent clădirilor de învățământ și educație [[58]](#footnote-58) nu va putea fi restituit în starea inițială PPublic, deci, acesta de fapt va pierde drepturile de proprietate asupra acestui teren[[59]](#footnote-59).

Potrivit art.6 alin. (4) din Legea cu privire la concesiune nr.534 din 13.07.1995, „*îmbunătățirile inseparabile aduse obiectului concesiunii de către concesionar constituie proprietatea publică a statului sau a unităților administrativ-teritoriale. La expirarea contractului de concesiune ori în cazul rezilierii lui, concesionarul are dreptul la recuperarea costului îmbunătățirilor aduse obiectului concesiunii cu permisiunea concedentului, dacă contractul nu prevede altfel*”.

Potrivit informațiilor contabile prezentate de SRL „Guzun V.E.”, investițiile efectuate până în prezent nu sunt date în exploatare, și nici înregistrate la contul 123 „Mijloace fixe”, aflându-se în continuare la contul 121 „Imobilizări corporale în curs de execuție”, deși complexul școlar din str. Constantin Stamate activează din anul 2018. Totodată, constatăm că, potrivit analizei contului 121 la 01.12.2020, toate investițiile efectuate în complexul școlar și cel preșcolar, în valoare de 169764,35 mii lei[[60]](#footnote-60), au fost transmise către Instituția Privată Liceul „Da Vinci”, cu excluderea din evidența contabilă a SRL „Guzun V.E.”. *Deci, fără acceptul PPublic, de fapt, a fost schimbat PPrivat, ceea ce determină riscul nerespectării ulterioare a prevederilor Contractului de PPP*.

După cum s-a menționat, *Etapa II investițională* include crearea instituției de învățământ[[61]](#footnote-61). Instituția Privată de Învățământ[[62]](#footnote-62) va putea activa anterior semnării procesului-verbal de aprobare, dare în exploatare a investiției inițiale, cu condiția respectării tuturor normelor legale și obținerii tuturor licențelor, acreditărilor, aprobărilor etc. necesare pentru activitate unei instituții de învățământ. Potrivit explicației MECC (nr.08-09/7268 din 24.12.2020), *Instituția Privată Liceul „Da Vinci”* *până în prezent activează în lipsa autorizației de funcționare,* care urma a fi eliberată de către Agenția Națională de Asigurare a Calității în Educație și Cercetare. MECC, prin scrisoarea nr.08/5-09/4024 din 22.03.2018, a vizat doar statutul instituției pentru înregistrarea la Ministerul Justiției. Ca urmare, legalitatea activității *Instituției Private Liceul „Da Vinci”* poate fi pusă sub îndoială.

Menționăm că, în lipsa autorizației de activitate, pentru Instituția Privată Liceul „Da Vinci”, pe parcursul anilor 2019-2020, Centrul Tehnologii Informaționale și Comunicaționale în Educație a personalizat (tipărit) următoarele acte de studii de finalizare: 19 certificate pentru treapta gimnazială și 5 diplome de bacalaureat pentru treapta liceală. Conform informațiilor prezentate de DGETS, în Instituția Privată Liceul „Da Vinci” numărul copiilor crește din an în an, constituind 553 de copii în anul de studii 2020-2021.

Tabelul nr.3

|  |  |  |  |
| --- | --- | --- | --- |
| Categoria de învățământ | Numărul copiilor | | |
| 2018-2019 | 2019-2020 | 2020-2021 |
| Învățământ primar | 137 | 268 | 329 |
| Învățământ gimnazial | 72 | 146 | 188 |
| Învățământ liceal | 10 | 22 | 36 |
| TOTAL | 219 | 436 | 553 |

Sursă: Informația prezentată de DGETS a CMC.

Urmare a examinării dărilor de seamă ale *Instituției Private Liceul „Da Vinci” (rapoartele financiare și fiscale (ONG17)), auditul constată că nu toate mijloacele încasate pentru serviciile educaționale prestate au fost declarate la venituri, ceea ce determină riscul evaziunii fiscale[[63]](#footnote-63):*

Tabelul nr.4

*mii lei*

|  |  |  |
| --- | --- | --- |
| Anul | 2018 | 2019 |
| Finanțări și încasări cu destinație specială | 13491,29 | 31927,83 |
| Soldul final al Finanțărilor și încasărilor cu destinație specială | 10814,09 | 30866,15 |
| Soldul final al Investițiilor curente | 10747,65 | 22750,95 |
| Total venituri și cheltuieli declarate | 2677,21 | 11875,65 |
| inclusiv salariale | 943,37 | 4194,68 |
| Venituri nedeclarate | 10814,09 | 20052,18 |

Sursă: Rapoartele financiare și fiscale ONG17.

# 4.3. Primăria mun. Chișinău a executat organizarea, realizarea și supravegherea PPP „Reamenajarea și exploatarea terenului sportiv al Liceului Internat Municipal cu Profil Sportiv din str. Alba Iulia 200/2” conform cadrului legal?

4.3.1. Studiul de fezabilitate demonstrează oportunitatea inițierii PPP?

Potrivit Deciziei CMC nr.5/11 din 22.09.2016, s-a inclus în calitate de obiect pentru PPP proiectul „Reamenajarea și exploatarea terenului sportiv al Liceului Internat Municipal cu Profil Sportiv din st. Alba Iulia 200/2”, cu păstrarea destinației obiectivului și fără dreptul de privatizare a acestuia în beneficiul partenerului privat, aprobându-se și componența Comisiei de selectare a PPrivat (cu modificările ulterioare). De asemenea, potrivit pct.2 al Deciziei menționate, elaborarea și înaintarea către CMC, spre aprobare, a Studiului de fezabilitate s-a pus în sarcina DGETS, iar ulterior, prin Decizia CMC nr.2/7-1 din 09.03.2017 - în sarcina Primarului General al mun. Chișinău.

Deși sarcina privind elaborarea Studiului de fezabilitate a fost pusă în martie 2017[[64]](#footnote-64), auditul constată că acesta s-a transmis spre avizare către APP în decembrie 2016 (Scrisoarea Primăriei mun. Chișinău nr.04-120/877 din 30.12.2016) și a fost avizat în februarie 2017 (Scrisoarea APP către Primăria mun. Chișinău nr.0904-208 din 20.02.2017). Prin urmare, constatăm o necorelare a Deciziilor CMC cu activitățile din cadrul Primăriei. Totodată, menționăm că echipei de audit nu i s-a prezentat Decizia cu privire la aprobarea acestui Studiu de fezabilitate, precum și informația privind selectarea și contractarea realizatorului acestui studiu. Potrivit scrisorii Primăriei nr.04-120/877 din 30.12.2016, adresată APP, aprobarea Studiului de fezabilitate s-a efectuat făcându-se referință la Decizia CMC nr.5/11 din 22.09.2016, deși în această Decizie (pct.2) se menționează despre selectarea consultantului pentru elaborarea Studiului de fezabilitate, dar nu și despre aprobarea acestuia. Prin urmare, se denotă că Studiul de fezabilitate „Reconstrucția terenurilor sportive ale LIMPS din str. Alba Iulia 200/2, mun. Chișinău” a fost utilizat fără a fi aprobat. De asemenea, în Studiul de fezabilitate lipsește informația cu privire la autorii acestuia, care, solicitată suplimentar de la Primărie, nu a fost prezentată.

Analizând structura Studiului de fezabilitate, se constată că acesta nu corespunde în totalitate cu conținutul-cadru aprobat prin Hotărârea Guvernului nr.476 din 04.07.2012. Astfel, la Capitolul V urma să fie analizată informația privind factorii care asigură durabilitatea proiectului de PPP, dar nu „Impactul asupra mediului și soluțiile de atenuare a acestuia, inclusiv costurile aferente”.

Obiectul investiției[[65]](#footnote-65) este terenul aferent LIMPS din str. Alba Iulia 200/2, mun. Chișinău, care, aflându-se într-o situație deplorabilă, nu-i putea servi instituției drept bază sportivă proprie. Astfel, elevii se antrenau pe terenurile sportive ale altor licee și cluburi sportive din mun. Chișinău, pentru care Liceul achita arenda. Conform Capitolului II pct.2.3. al Studiului de fezabilitate, investiția în infrastructura sportivă din cadrul unităților de învățământ va permite sporirea capacităților atât pentru orele de educație fizică cuprinse în programul școlar, cât și pentru activitățile sportive extrașcolare.

În funcție de specificul activității sportive, s-au constatat necesitățile și exigențele actuale ale LIMPS pentru reconstrucția terenului sportiv[[66]](#footnote-66), care va include:

* Teren de fotbal cu acoperire artificială cu dimensiunile de 105/64 m (6720 m2);
* Teren de fotbal cu acoperire artificială cu dimensiunile de 55/35 m (2310 m2);
* Teren de fotbal cu acoperire artificială cu dimensiunile de 46/24 m (1104 m2);
* Teren sportiv multifuncțional și universal cu acoperire artificială cu dimensiunile de 40/20 m (800 m2);
* 2 piste de atletism de 100 m lungime – suprafața totală de 250 m2;
* 1 pistă pentru sărituri în lungime cu suprafața artificială;
* Groapă cu nisip cu dimensiunile 2,75/9 m2;
* Construcția anexei de aproximativ 400-500 m2, care va servi drept bloc administrativ.

*Costul estimativ[[67]](#footnote-67)* al arendei pe un termen de 49 de ani a unui teren cu suprafața de 1,5 ha s-a calculat în conformitate cu Legea privind prețul normativ și modul de vânzare-cumpărare a pământului nr.1308 din 25.07.1997 și constituie *11,54 mil.lei*. Realizarea proiectului presupune inițierea unui PPP, prin modalitatea proiectare-finanțare-construcție-operare-transfer[[68]](#footnote-68).

Nici în acest Studiu de fezabilitate nu s-a indicat care investiții vor fi utilizate de PPublic și care de PPrivat, respectiv, nu se cunoaște valoarea investiției care trebuia recuperată din redevența aferentă arendei terenului, precum și redevența care trebuie achitată PPublic.

4.3.2. Procedurile de selectare a partenerului privat și de atribuire a contractului de PPP au fost realizate în conformitate cu principiile PPP?

Conform procesului-verbal nr.1 din 29.03.2017 al ședinței Comisiei de selectare a PPrivat, s-a hotărât aprobarea comunicatului informativ privind Proiectul de PPP pentru reconstrucția terenurilor sportive ale LIMPS din str. Alba Iulia 200/2, mun. Chișinău, și a documentației standard.

Se constată că a fost depus pachetul de documente doar de către un singur operator economic[[69]](#footnote-69), și anume - de SRL „Pro Soccer Group”, iar Comisia de selectare, în urma deschiderii pachetului de documente, a hotărât trecerea la etapa de examinare, analiză și verificare a tuturor documentelor. Potrivit procesului-verbal nr.3 din 19.06.2017, Comisia a hotărât că oferta prezentată de SRL „Pro Soccer Group” corespunde criteriilor de evaluare enumerate în documentația standard și se desemnează ca ofertă câștigătoare.

Una dintre cerințele privind capacitatea financiară[[70]](#footnote-70) este că ofertantul urma să demonstreze că are acces la/sau dispune de active lichide, negrevate, linii de credit și alte mijloace financiare suficiente pentru a satisface investiția și fluxul de numerar operațional, prezentând rapoartele financiare, inclusiv actele de audit și rapoartele de profit și pierdere pentru ultimii 3 ani, precum și demonstrând fiabilitatea poziției financiare, arătând profitabilitatea pe termen lung. Analizând documentele incluse în dosarul de participare, auditul constată că informația respectivă lipsește. Conform răspunsului ofertantului[[71]](#footnote-71), „*SRL „Pro Soccer Group” este o companie nou fondată*”, înregistrată la 22.02.2016[[72]](#footnote-72), care nu are experiență generală și cifre de afaceri anuale, fiind prezentate documentele altui operator economic-antreprenor. Astfel, Formularul 6 „Informații cu privire la experiența generală”, formularele 7 și 7A „Informații cu privire la experiența similară” (cu exemple) din Documentația standard, rapoartele financiare pentru ultimii 3 ani, Certificatul privind lipsa restanțelor față de bugetul public național au fost prezentate nu de către ofertant - SRL „Pro Soccer Group”, ci de antreprenor, cu care s-a semnat un Contract de antrepriză privind executarea lucrărilor de edificare a terenurilor sportive ale LIMPS. Acest contract, însă, nu reprezintă un Acord de asociere, care ar permite depunerea unei oferte comune, iar antreprenorul nu reprezintă un garant de executare a contractului de PPP. Astfel, în lipsa unui Acord de asociere, documentele nominalizate nu pot servi ca documente de bază în oferta propusă de SRL „Pro Soccer Group”. De asemenea, formularul 10 „Oferta financiară” include informația că SRL „Pro Soccer Group” va efectua un volum de investiții de cel puțin 14,0 mil.lei. Menționăm, însă, că nu este clar care este sursa de finanțate a proiectului, deoarece acesta nu dispune de surse proprii, și nici de surse atrase (linii de credit ș.a.), nereflectând posibilitatea finanțării activității investiționale. Prin urmare, neluând în considerare aceste momente și nerespectând prevederile Documentației standard, Comisia de concurs a acceptat toate documentele incluse în oferta SRL „Pro Soccer Group”, precum și cele ale antreprenorului, declarând drept câștigătoare oferta SRL „Pro Soccer Group”.

Conform Capitolului VIII.7 pct.37 din Documentația standard, la data semnării Contractului de PPP, în termen de 3 zile calendaristice, PPrivat era obligat să prezinte PPublic garanția de bună execuție a contractului, cu termenul de valabilitate de 1 an[[73]](#footnote-73), necesară pentru a proteja PPublic împotriva riscului de neexecutare a condițiilor și termenelor contractului de PPP. Potrivit formularului 14 „Scrisoarea de garanție bancară de bună execuție a contractului” din dosarul de participare (ofertă), administratorul SRL „Pro Soccer Group” a declarat pe propria răspundere că va depune Scrisoarea respectivă din partea companiei „Pro Soccer Group” SRL, în cazul în care aceasta va fi declarată câștigătoare în urma concursului organizat de către PPublic, însă această garanție de bună execuție a contractului nu a fost depusă. Prin urmare, PPublic nu avea nicio garanție privind executarea condițiilor și termenelor contractului de PPP de către PPrivat.

Conform procesului-verbal nr.4 din 05.07.2017 al ședinței Comisiei de concurs, s-a hotărât aprobarea proiectului contractului de PPP negociat cu SRL „Pro Soccer Group” și înaintarea acestuia către CMC, spre aprobare. Astfel, potrivit pct.1 al Deciziei CMC nr.15/11 din 22.12.2017, s-a aprobat proiectul Contractului de PPP „Reconstrucția terenurilor sportive ale LIMPS din str. Alba Iulia 200/2, mun. Chișinău”, iar conform pct.2 și pct.3, Primarul General interimar al mun. Chișinău va semna Contractul de PPP în termen de 30 zile și va asigura monitorizarea și controlul asupra realizării proiectului de PPP „Reconstrucția terenurilor sportive ale LIMPS din str. Alba Iulia 200/2, mun. Chișinău”.

4.3.3. Monitorizarea și controlul asupra executării prevederilor contractului de PPP s-au realizat în corespundere cu cadrul regulator în vigoare?

Contractul de PPP „Reconstrucția terenurilor sportive ale LIMPS” a fost încheiat, la 31.05.2018, între Primăria mun. Chișinău, care acționa prin Primarul General interimar al mun. Chișinău, și SRL „Pro Soccer Group”, cu modalitatea de realizare proiectare-finanțare-construcție-operare-transfer, care constă în proiectarea, finanțarea, construcția și gestiunea terenurilor sportive de pe terenul aferent LIMPS și a încăperilor conexe acestora[[74]](#footnote-74), transmise în gestiune PPrivat pentru toată durata Contractului, iar la expirarea sau rezilierea Contractului, toate acestea se transmit cu titlu gratuit PPublic în stare bună, funcționale și libere de orice sarcină, viciu și obligație.

Contractul[[75]](#footnote-75) este încheiat pe o perioadă de 49 de ani, care începe cu data semnării Contractului (31.05.2018). În baza Dispoziției Primarului General al mun. Chișinău nr.608-d din 06.08.2018, s-a instituit Comisia de transmitere în gestiune a terenului aferent LIMPS și Liceului Teoretic „À. Cehov” din str. Alba Iulia 200/2, mun. Chișinău, cu suprafața de 1,9534 ha (0100509.179), către PPrivat - SRL „Pro Soccer Group”. Ulterior, în baza actului de transmitere în gestiune din 08.08.2018, s-a efectuat transmiterea în gestiune a terenului menționat.

Menționăm că, potrivit prevederilor contractuale[[76]](#footnote-76), PPrivat și LIMPS trebuiau să încheie un Acord de colaborare, care urma a fi aprobat de DGETS și prin care Părțile urmau să stabilească condițiile de colaborare (regulile de desfășurare a concursului de formare a clasei specializate/de fotbal, precum și modalitatea de formare a Comisiei de selectare a elevilor) și modul de gestiune a terenului aferent. *Se constată că, nerespectându-se prevederile contractuale, până în prezent acest Acord de colaborare nu a fost încheiat, și nici aprobat*.

Totodată, în corespundere cu prevederile contractuale[[77]](#footnote-77), PPrivat a transmis gestiunea asupra terenurilor sportive și încăperilor conexe către asociația afiliată - AO „Academia de Fotbal Radu Rebeja - LIMPS”.

Conform art.12 alin. (10) din Contract, PPrivat este obligat să respecte condițiile Contractului, Studiului de fezabilitate și Caietului de sarcini în realizarea Proiectului. Volumul investițiilor PPrivat[[78]](#footnote-78) este de circa 14,0 mil.lei, iar lucrările urmează a fi executate în termen de 18 luni de la semnarea Contractului.

În scopul stabilirii aproximative a beneficiului care urma a fi obținut de PPublic în 49 de ani, *în cazul transmiterii în arendă* a terenului din str. Alba Iulia 200/2, auditul a efectuat calculele în conformitate cu Legea nr. 1308 din 25.07.1997, urmare cărora, plata minimă pentru arenda terenului pe un termen de 49 de ani urma să varieze de la 2,47 mil.lei până la 12,36 mil.lei. Deși, potrivit Studiului de fezabilitate, costul estimativ a constituit 11,54 mil.lei, nu este indicat clar modul de determinare a acestuia.

Conform procesului-verbal de recepție la terminarea lucrărilor nr.1 din 26.09.2019 și procesului-verbal de recepție finală nr.1 din 30.12.2019, valoarea totală a obiectului (nr.cad. 0100509.179.02, compus din clădire, teren sportiv) este de 14,5 mil.lei, însă nu este indicat costul fiecărui obiect în parte, chiar dacă în Studiul de fezabilitate, în Caietul de sarcini și în Contract (inclusiv Anexa nr.4) s-a specificat în parte fiecare obiect supus reconstrucției (8 obiecte). De asemenea, auditul constată că și în evidența contabilă a SRL „Pro Soccer Group” investiția efectuată nu a fost reflectată separat pe fiecare obiect, ci ca o investiție totală, prin ce nu s-au respectat prevederile art.17 alin.(4) din Legea contabilității[[79]](#footnote-79), care prevede că „contabilitatea activelor pe termen lung se ține pe fiecare obiect de evidență în expresie cantitativă și valorică”, precum și ale pct.5 și pct.6 din Standardele Naționale de Contabilitate „Imobilizări necorporale și corporale”[[80]](#footnote-80). Astfel, conform balanței soldului contului 121.1 la situația din 31.12.2020, valoarea obiectului „Teren sportiv, Bloc administrativ” constituie 12,27 mil.lei (fără TVA).

Menționăm că acoperirea artificială a Terenului de fotbal de 105/64 m (6720 m2), în valoare de 2,4 mil.lei, a fost donată de Federația Moldovenească de Fotbal Direcției Generale Educație, Tineret și Sport a CMC[[81]](#footnote-81), care, la rândul său, a transmis-o LIMPS[[82]](#footnote-82). Însă, conform Registrului evidenței mișcării bunurilor materiale, Covorul artificial, utilizat la reconstrucția terenului de fotbal, până la 31.12.2020 este înregistrat în evidența contabilă a DGETS, la contul 316, în valoare de 2,44 mil.lei. Astfel, se constată că valoarea Terenului de fotbal de 105/64 m (6720 m2) este ținută în evidență fragmentat de PPrivat și PPublic.

La 21.02.2020, clădirea (nr. cad. 0100509.179.02) cu suprafața de 309,9 m2, construită de către PPrivat, a fost înregistrată ca proprietate publică locală și, concomitent, cu dreptul de gestiune al PPrivat pe perioada 31.05.2018 - 31.05.2067. Valoarea clădirii și a terenurilor sportive nu a fost transmisă, prin factură, PPublic, pentru o contabilizare corectă a relațiilor aferente contractului de PPP.

Auditul denotă că și la acest PPP partenerul public nu a efectuat controlul anual asupra modului de realizare a PPP și nu a instituit o Comisie de monitorizare, astfel nerespectând prevederile pct. 227 din Hotărârea Guvernului nr.476 din 04.07.2012. Din lipsa Comisiei de monitorizare, a fost imposibilă stabilirea corectitudinii determinării valorii pe fiecare obiect separat. Doar după finalizarea investiției, Primarul a instituit Comisia pentru examinarea lucrărilor executate în cadrul Contractului de PPP, conform Dispoziției nr.586-d din 21.08.2019, și anume – pentru verificarea stării tehnice, a calității și costului lucrărilor de amenajare a terenurilor sportive și a încăperilor conexe acestora ale LIMPS din str. Alba Iulia 200/2, mun. Chișinău. Însă, rapoarte sau procese-verbale privind activitatea acestei comisii nu au fost prezentate echipei de audit, din lipsa acestora.

Un control al volumelor și costurilor lucrărilor de construcție executate nu s-a efectuat din partea Agenției pentru Supraveghere Tehnică, deoarece nu a fost solicitat de către Primărie, precum s-a procedat în cazul PPP „Reconstrucția capitală a edificiului școlii nr.85 din str. Constantin Stamati, 10, mun. Chișinău”.

Prin urmare, lipsa controlului privind corectitudinea realizării proiectului de PPP a făcut imposibilă stabilirea corectitudinii determinării valorii pe fiecare obiect separat și, respectiv, a lipsei sau a existenței unei corelări juste între investițiile PPrivat și redevența care trebuia achitată PPublic.

# 4.4. USM a executat organizarea, realizarea și supravegherea PPP conform cadrului legal?

*Contractul investițional a fost executat de către USM cu abateri de la cadrul normativ, ceea ce a afectat atât obiectivele propuse de către acesta, cât și evidența contabilă a patrimoniului public.*

Cadrul regulator[[83]](#footnote-83) prevede că principalele forme contractuale de realizare a PPP sunt: a) contractul de antrepriză/prestări servicii; b) contractul de administrare fiduciară; c) contractul de locațiune/arendă; d) contractul de concesiune; e) contractul de societate comercială sau de societate civilă; f) alte forme contractuale neinterzise de lege, prin contract de parteneriat public-privat sau prin îmbinarea formelor stabilite la lit. a) – e).

Examinând prevederile Hotărârii Guvernului nr.204 din 18.03.2013 „Cu privire la dezvoltarea infrastructurii Universității de Stat din Moldova” (în continuare – Hotărârea Guvernului nr.204 din 2013), se atestă că Guvernul a acceptat propunerea MECC de a utiliza o parte (1,0874 ha) din terenul cu numărul cadastral 0100209243 din str. Pan Halippa și o parte (0,7103 ha) din terenul cu numărul cadastral 0100209241 din str. Gheorghe Cașu, mun. Chișinău, aflate în folosința sa, și de a moderniza infrastructura USM, prin:

* restaurarea blocului de studii nr.2, cu păstrarea structurii originale, situat la intersecția străzilor Mitropolit Bănulescu-Bodoni și M. Kogălniceanu;
* reconstruirea căminelor nr.10, nr.11, nr.12 și nr.13 din strada Gheorghe Cașu, nr.32;
* proiectarea și construcția unor blocuri locative cu multe etaje pentru angajații USM, care vor fi vândute solicitanților la un preț preferențial;
* amplasarea unei săli pentru biblioteca USM și a unei cantine studențești în blocurile locative construite.

Totodată, conform pct.4 din Hotărârea Guvernului nr.204 din 2013, MECC va asigura semnarea, în modul stabilit de legislația în vigoare, a contractului investițional dintre USM și investitorul selectat, care va efectua, din mijloacele sale, proiectarea și lucrările specificate în punctul 2 din aceeași Hotărâre, în schimbul terenului cu suprafața de 1,0874 ha, parte integrantă a bunului imobil cu numărul cadastral 0100209243 din str. Pan Halippa, și al terenului cu suprafața de 0,7103 ha, parte integrantă a bunului imobil cu numărul cadastral 0100209241 din str. Gheorghe Cașu.

Până la actualizarea Codului civil și modificarea unor acte legislative, unele mențiuni cu referire la *contractul de investiție* puteau fi găsite doar în Legea cadastrului bunurilor imobile nr.1543 din 25.02.1998 și în Legea cu privire la notariat nr.1453 din 08.11.2002, însă și acele norme legale se refereau la modalitatea de autentificare și de înregistrare a contractului în registrul bunurilor imobile, dar nu la conținutul contractului. Contractul de investiție în construcții conținea elemente caracteristice ale contractului de antrepriză și ale contractului de vânzare-cumpărare. Respectiv, pentru elaborarea, precum și pentru interpretarea unui contract de investiție în construcții, urmau a fi aplicate normele din Codul civil cu privire la contractul de antrepriză și contractul de vânzare-cumpărare.

Nici Codul civil vechi și nici cel actualizat nu definesc *contractul de investiție,* din ce reiese că contractul de investiție este un contract nedefinit și încheierea lui se bazează pe principiul de liberă contractualitate, ceea ce nu exclude faptul că clauzele acestuia trebuie să fie licite.

Raportul reglementat prin contractul intitulat „de investiție” între partenerul public USM și partenerul privat S.C. „Lagmar-Impex” SRL poartă în sine elementele caracteristice *contractului de societate civilă,* în ce privește calitatea părților și modalitatea de contribuție în atingerea scopului.

Oricum ar fi intitulat contractul încheiat, obiectul acestuia îl constituie aportul din partea partenerului public, cu cota sa de participare (patrimoniul public), și a partenerului privat (investițiile efectuate), pentru desfășurarea activităților de interes public, fondat pe capacitățile fiecărui partener de a repartiza corespunzător resursele, riscurile și beneficiile.

Un asemenea raport trebuie și poate fi reglementat exclusiv în conformitate cu prevederile Legii nr.179 din 10.07.2008, care stabilește principiile de bază ale PPP, formele și modalitățile de realizare, procedura de inițiere și de realizare a acestuia, drepturile și obligațiile PPublic și ale PPprivat.

Deci, se constată eludarea respectării prevederilor Legii nr.179 din 10.07.2008, prin încheierea contractului investițional în locul contractului de PPP.

Astfel, în cadrul misiunii de audit a fost examinată procedura privind executarea contractului de investiție menționat, inclusiv inițierea proiectului, selectarea investitorului și monitorizarea executării contractului încheiat.

4.4.1. Proiectul investițional a fost inițiat de către USM în lipsa unui studiu de fezabilitate, care ar demonstra viabilitatea acestuia.

Pentru executarea prevederilor pct.4 al Hotărârii Guvernului nr.204 din 2013, prin Decizia din 28.05.2013, Senatul USM a aprobat Grupul de lucru pentru organizarea și desfășurarea concursului investițional privind modernizarea infrastructurii USM, în componența a 5 persoane, toți fiind angajați ai USM, precum și a decis elaborarea de către acest grup de lucru a Regulamentului privind organizarea și desfășurarea concursului investițional (în continuare - Regulament).

Ulterior, în baza Procesului-verbal nr.1 din 30.08.2013, Senatul USM a aprobat Regulamentul, în care au fost stabilite condițiile desfășurării concursului, precum și obiectivele finale:

* *restaurarea blocului de studii nr.2, cu păstrarea structurii originale, situat la intersecția străzilor Mitropolit Bănulescu-Bodoni și M. Kogălniceanu;*

*- reconstruirea căminelor nr.10, 11, 12, 13 din strada Gheorghe Cașu, nr.32;*

*- proiectarea și construcția unor blocuri locative cu multe etaje pentru angajații Universității de Stat din Moldova, care vor fi vândute solicitanților la un preț preferențial;*

*- amplasarea unei săli pentru biblioteca Universității de Stat din Moldova și a unei cantine studențești în blocurile locative construite.*

Conform pct.7 din Regulament, organizatorul are următoarele obligații:

* aprobarea documentelor obligatorii pentru concurs, inclusiv a listei actelor obligatorii pentru a fi depuse de către ofertant și a cerințelor minime ale organizatorului față de calitatea bunurilor imobile;
* publicarea în Monitorul Oficial al Republicii Moldova a Comunicatului informativ privind desfășurarea concursului;
* primirea pachetelor sigilate care conțin ofertele și documentele însoțitoare;
* evaluarea ofertelor declarate corespunzătoare și stabilirea ofertei câștigătoare;
* întocmirea și înaintarea, spre aprobare, Senatului USM a hotărârii cu privire la rezultatul procedurii de desfășurare a concursului și desemnarea ofertantului câștigător;
* încheierea între USM și ofertantul câștigător a contractului investițional.

Criteriile de determinare a câștigătorului, stabilite în Regulament, au fost următoarele:

* prezentarea obligatorie a tuturor documentelor solicitate;
* efectuarea din contul investitorului a lucrărilor de proiectare și construcție de cea mai bună calitate;
* materiale și lucrări mai calitative pentru beneficiar;
* prețuri preferențiale mai mici pentru beneficiarii apartamentelor, selectați de către entitatea publică;
* oferta cea mai avantajoasă din punct de vedere tehnico-economic; propune o utilizare rentabilă și eficace a resurselor naturale și energetice; conține idei tehnice cu un impact negativ minim asupra mediului înconjurător.

Examinând condițiile și clauzele Regulamentului, auditul atestă că acesta nu prevede elaborarea studiului de fezabilitate[[84]](#footnote-84), în scopul fundamentării tehnice și economice a proiectului, precum și viabilității acestuia, ținându-se cont de faptul că entitatea publică vine în cadrul acestui proiect cu un aport sub formă de teren cu suprafața totală de 1,797 ha.

Mai mult decât atât, în Regulament nu a fost prevăzută procedura de monitorizare a proiectului investițional[[85]](#footnote-85), situație care poate duce în final la neasigurarea atingerii obiectivelor scontate.

La fel, USM nu a prezentat echipei de audit Caietul de sarcini în baza căruia a fost inițiat proiectul investițional.

Dat fiind faptul că principala investiție din partea entității publice în cadrul proiectului dat este sub formă de teren, USM a efectuat evaluarea terenului cu numărul cadastral 0100209243, din str. Pan Halippa, cu suprafața de 1,0874 ha[[86]](#footnote-86) (16,73 mil.lei), și a terenului cu numărul cadastral 0100209241, din str. Gheorghe Cașu[[87]](#footnote-87), cu suprafața de 0,7103 ha (5,41 mil.lei).

4.4.2. Procedurile de selectare a partenerului privat și de atribuire a contractului investițional au fost realizate în conformitate cu cadrul legal?

*Grupul de lucru a evaluat și a desemnat oferta câștigătoare în lipsa unor criterii clare stabilite de Regulament, precum și a unor justificări economice și tehnice referitor la prețul preferențial al spațiului locativ acordat.*

*Totodată, la încheierea contractului, Părțile nu au stabilit caracteristicile tehnice ale unor bunuri imobile care urmau a fi edificate în favoarea entității publice.*

În vederea realizării concursului, conform Procesului-verbal nr.3 din 20.02.2014, au fost prezentate 3 oferte ale agenților economici pentru lucrările preconizate de USM, inclusiv: SRL „Itumit” - în sumă de 118942,1 mil. lei; SRL „Sagitod-Grup” - în sumă de 87288,4 mil. lei, și SRL „Lagmar-Impex” - în sumă de 75729,8 mil. lei (pentru Blocul de studii nr.2 – 33097,3 mii lei, căminele nr. 10, nr.11, nr.12 și nr.13 – 10658,1 mii lei fiecare).

Conform procesului-verbal nr.4 din 24.02.2014, grupul de lucru a decis ca oferta SRL „Lagmar-Impex”, care a prezentat cel mai mic preț pentru executarea lucrărilor, să fie declarată câștigătoare, însă fără a evalua celelalte criterii stabilite în Regulament. Astfel, la examinarea și evaluarea ofertei câștigătoare, se atestă că nu au fost prezentate și, respectiv, nici solicitate de către grupul de lucru documente justificative, care ar demonstra livrarea materialelor și executarea lucrărilor mai calitative pentru beneficiar, utilizarea rentabilă și eficace a resurselor naturale și energetice și idei tehnice cu un impact negativ minim asupra mediului înconjurător.

Mai mult decât atât, în cadrul evaluării ofertelor, grupul de lucru nu a solicitat și, respectiv, nu a examinat justificările economice ale prețului preferențial mai mic propus de către câștigător pentru beneficiarii apartamentelor, care a fost stabilit în mărime de 450 euro/m2.

Astfel, auditul a constatat că prețurile medii pentru 1 m2 de locuințe în mun. Chișinău în perioada anilor 2015-2019 a fost în scădere de la 572 euro (ianuarie 2015) până la 528 euro/m2 (ianuarie 2017 - decembrie 2019), iar prețurile contractate de către beneficiari au rămas aceleași, diferența față de prețul propus fiind una nesemnificativă.

În rezultatul celor menționate, USM a încheiat cu SRL „Lagmar-Impex” Contractul investițional nr.01/1504 din 29.07.2014, cu următoarele condiții: entitatea publică transmite investitorului 2 sectoare de teren cu suprafață totală de 1,797 ha (1,0874 ha din terenul cu numărul cadastral 0100209243 din str. Pan Halippa și 0,7103 ha din terenul cu numărul cadastral 0100209241 din str. Gheorghe Cașu), în schimbul executării lucrărilor de restaurare în Blocul de studii nr.2 al USM, în sumă de 33,1 mil. lei, reconstrucției căminelor nr.10, nr.11, nr.12 și nr.13 ale USM, în sumă de 10,7 mil. lei fiecare, proiectării și construirii unor blocuri locative, din contul investitorului, din care 50 de apartamente cu suprafața totală de 3000 m2 urmează a fi vândute angajaților la un preț preferențial (450 euro/m2), proiectării și construirii unei cantine studențești cu suprafața totală de 300 m2 în unul dintre blocurile locative, precum și proiectării și amplasării unei săli de bibliotecă la parterul unui cămin studențesc reconstruit.

Examinând clauzele contractului, auditul atestă că, în lipsa unor justificări tehnice și economice, la încheierea contractului, grupul de lucru nu a menționat caracteristicile tehnice ale sălii unde trebuia amplasată biblioteca.

Mai mult decât atât, conform Acordului adițional nr.01/406 din 02.03.2016, în lipsa unor argumentări justificate, au fost modificate clauzele contractului inițial, și anume - s-a decis proiectarea și amplasarea sălii de bibliotecă cu suprafața totală de 70 m2 în unul dintre blocurile locative construite.

Potrivit documentelor examinate, pentru implementarea acestui proiect, USM, cu acordul MECC, a realizat procedura de casare a 6 bunuri imobile nefuncționale din str. Pan Halippa nr.6, cu suprafața totală de 2835 m2 și valoarea de bilanț în sumă totală de 2927,8 mii lei, inclusiv: 5 cămine studențești și cantina „Prietenia”.

4.4.3. Monitorizarea și controlul asupra executării prevederilor contractului investițional s-au realizat în corespundere cu cadrul regulator în vigoare?

*Nemonitorizarea din partea entității publice a executării proiectului investițional a determinat unele deficiențe, constatate de audit, la realizarea contractului, în ce privește reflectarea în evidența contabilă a bunurilor primite, precum și nerealizarea integrală a tuturor obiectivelor stabilite.*

Examinând procesul de monitorizare a executării contractului de investiții, auditul atestă că entitatea publică nu a organizat nicio ședință și, respectiv, nu a întocmit niciun proces-verbal privind nivelul de executare a contractului, precum și de realizare a obiectivelor stabilite de acesta.

Pentru a efectua supravegherea tehnică a lucrărilor de construcție, controlul calității lucrărilor executate și respectării normelor tehnice în construcții, USM a încheiat 5 contracte cu un responsabil tehnic pentru perioada anilor 2015-2019, în sumă totală de 66,3 mii lei.

În rezultatul executării lucrărilor de construcție, agentul economic a transmis beneficiarului volumul de lucrări, conform următoarelor documente justificative: pentru Blocul de studii nr.2 – procesul-verbal de recepție finală a lucrărilor în sumă totală de 33097,3 mii lei; pentru căminele nr.10 și nr. 11 din str. Gheorghe Cașu, nr.32 - procesul-verbal de recepție finală a lucrărilor în sumă de 10658,1 mii lei pentru fiecare obiect; pentru căminele nr.12 și nr.13 din strada Gheorghe Cașu, nr.32 - procesul-verbal de recepție la terminarea lucrărilor în sumă de 10658,1 mii lei pentru fiecare obiect; pentru bibliotecă – procesul-verbal de transmitere a încăperilor cu valoarea de 608,0 mii lei; pentru cantină – procesul-verbal de transmitere a încăperilor cu valoarea de 2399,6 mii lei, în toate cazurile nefiind indicată valoarea TVA pentru lucrările executate.

Nerespectând prevederile art.19 alin.(1) din Legea contabilității nr.113 din 27.04.2007, entitatea publică a contabilizat în evidența contabilă valoarea lucrărilor executate și transmise de către agentul economic în sumă totală de 78737,3 mii lei în lipsa documentelor primare - a facturii și a proceselor-verbale de recepție a lucrărilor executate.

Auditul menționează că, în rezultatul evaluării bunurilor imobile ale USM de către Camera de Comerț și Industrie (06.11.2018), s-a modificat valoarea celor 4 cămine reparate, prin majorarea acesteia cu suma totală de 26130,5 mii lei (căminul nr.10 – cu 5968,9 mii lei, căminul nr.11 – cu 6547,9 mii lei, căminul nr.12 – cu 6272,9 mii lei, căminul nr.13 – cu 7340,9 mii lei), iar valoarea cantinei și bibliotecii s-a diminuat cu suma totală de 722,8 mii lei, inclusiv cu 559,1 mii lei - a cantinei, și cu 163,7 mii lei - a sălii de bibliotecă, respectiv, fiind efectuate modificări în evidența contabilă a USM.

Pentru a evalua volumul lucrărilor executate de către agentul economic, în lipsa proceselor-verbale de recepție a lucrărilor executate, echipa de audit s-a deplasat la fața locului, unde a verificat, prin observări și măsurări directe, volumul de lucrări în baza devizului-ofertă câștigător al agentului economic, constatând următoarele:

* la blocul de studii nr.2, agentul economic a reflectat în devizul-ofertă, dar nu a executat efectiv, lucrări în sumă totală de 968,5 mii lei; pe de altă parte, în clădire, agentul economic a instalat un ascensor nou, care nu era reflectat în devizul-ofertă (Anexa nr.6 la Raportul de audit);
* la căminele nr. 10, nr.11, nr.12 și nr.13, care au caracteristici tehnice diferite (diferă suprafața locuibilă, numărul geamurilor), este imposibil de a executa același volum de lucrări (Anexa nr.7 la Raportul de audit).

Examinând documentele prezentate, auditul atestă că cantina studențească din blocul locativ a fost transmisă unui agent economic, în baza contractului de locațiune nr.26 din 18.04.2019, acolo, la momentul actual, fiind amenajat un magazin alimentar (Anexa nr.8 la Raportul de audit).

Pentru a evalua beneficiul entității publice referitor la numărul apartamentelor procurate de către beneficiari la prețul preferențial, echipa de audit a solicitat documentele justificative, la situația din 01.01.2021, care atestă încheierea contractelor cu aceștia, dar entitatea a prezentat doar lista investitorilor în complexul locativ din str. Gheorghe Cașu, întocmită de către Comitetul Sindical al USM, fără a fi contrasemnată de agentul economic.

# 4.5. AȘM a executat organizarea, realizarea și supravegherea PPP conform cadrului legal?

*Procedurile de organizare, realizare și monitorizare a PPP au fost realizate de către AȘM fără devieri esențiale de la cadrul legal și de la principiile PPP.*

Conform prevederilor Hotărârii Guvernului nr.419 din 18.06.2012, au fost aprobate 4 obiective proprietate a statului de interes public național propuse PPP pentru AȘM.

Ulterior, în baza Hotărârii Guvernului nr.203 din 18.03.2013 ,,Cu privire la transmiterea unor terenuri și inițierea proiectului de parteneriat public-privat pentru asigurarea colaboratorilor Academiei de Științe a Moldovei cu spațiu locativ”, au fost transmise, din domeniul public în domeniul privat al statului, terenurile din str. Sprîncenoaia, nr.5, mun. Chișinău (numărul cadastral 0100212306, cu suprafața de 0,8864 ha, și numărul cadastral 0100212311, cu suprafața de 0,7645 ha) și din str. Sprîncenoaia, nr.1 (numărul cadastral 0100212312, cu suprafața de 1,0286 ha), aflate în administrarea Academiei de Științe a Moldovei, acceptată propunerea AȘM privind aprobarea terenurilor menționate în calitate de bun propus PPP, precum și desemnată AȘM în calitate de autoritate publică centrală responsabilă de elaborarea Studiului de fezabilitate, în vederea determinării viabilității proiectului de PPP.

În baza Hotărârii Guvernului nr.233 din 02.04.2013 ,,Cu privire la aprobarea obiectivelor, cerințelor și condițiilor parteneriatului public-privat pentru construcția de locuințe și obiective de menire social-culturală” (în continuare – Hotărârea Guvernului nr.233 din 02.04.2013), au fost aprobate obiectivele, cerințele și condițiile parteneriatului public-privat pentru construcția de locuințe și obiecte de menire social-culturală, fiind stabilite *obiectivele generale* și *cele specifice* (Anexa nr.9 la Raportul de audit).

4.5.1. Studiul de fezabilitate al PPP conține compartimentele prevăzute de cadrului legal existent, cu mai multe argumente economice și financiare, confirmate prin calcule și estimări ale veniturilor și cheltuielilor aferente activităților preconizate.

Cadrul legal[[88]](#footnote-88) stabilește că procedura de inițiere a parteneriatului public-privat include elaborarea de către partenerul public, grupul de experți sau de către persoana desemnată de aceștia a unui studiu de fezabilitate, care să demonstreze oportunitatea inițierii parteneriatului public-privat, adică justificarea tehnică și economică a proiectului de parteneriat public-privat, caracteristicile principale, indicatorii tehnico-economici ai parteneriatului public-privat, identificarea și analiza riscurilor (riscul politic, legislativ, financiar și economic, riscul de executare, de mediu).

Totodată, Studiul de fezabilitate trebuie să cuprindă o analiză care să permită definirea și cuantificarea în termeni economici și financiari a riscurilor de proiect, luând în considerare și variantele identificate de partajare a riscurilor între parteneri.

Astfel, AȘM, desemnată în calitate de autoritate publică centrală responsabilă de elaborarea studiului de fezabilitate, în vederea determinării viabilității proiectului de PPP, a elaborat Studiul de fezabilitate al proiectului de construcție a complexului locativ elaborat de către Bursa imobiliară „Lara” în aprilie 2013.

Analiza conținutului Studiului de fezabilitate al PPP a relevat că, la elaborarea acestuia, partenerul public a respectat cerințele privind conținutul și structura studiului de fezabilitate și a inclus toate compartimentele necesare (Anexa nr.10 la Raportul de audit). Cu toate acestea, Studiul de fezabilitate nu conține estimări și calcule pentru cazul dacă acest PPP ar fi fost realizat în baza a 3 contracte distincte: 1) de vânzare-cumpărare la licitație a terenului, 2) de procurare prin procedura de achiziție publică a lucrărilor de reparație a căminelor, 3) de acordare a granturilor/ajutorului către angajați pentru îmbunătățirea condițiilor de trai.

Conform informațiilor din Studiul de fezabilitate, prețul de piață al loturilor de teren cu suprafața totală de 2,6795 ha, cu care participă partenerul public în proiect, constituia 1876,0 mii euro (7,0 mii euro/ar). Pe aceste terenuri se preconiza a fi construite 2017 apartamente cu suprafața totală de 98496 m2.

Potrivit studiului, prognoza profitului și a pierderilor în rezultatul implementării proiectului se prezinta astfel:

* Încasări din vânzarea apartamentelor - 61079,5 mii euro;
* Cheltuieli operaționale – 1221,6 mii euro;
* Costul apartamentelor - 48851,2 mii euro;
* Dobânda la credite – 2475,0 mii euro;
* Venit până la impozitare – 11006,7 mii euro;
* Impozitul pe venit – 1651,0 mii euro;
* Valoarea terenului aferent – 1876,0 mii euro;
* Venitul operațional net – 7479,7 mii euro.

Totodată, studiul indică că costul mediu al 1 m2 de apartament, în conformitate cu situația de pe piața imobiliară din mun. Chișinău, variază în limitele a 630 euro/m2.

La fel, conform studiului, costul 1 m2 de spațiu locativ preconizat pentru construcție în cadrul acestui proiect constituia 596,3 euro/m2, iar colaboratorii AȘM vor investi 410 euro/m2, sau cu 196,3 euro/m2 mai puțin față de costul 1 m2 de spațiu de locuit preconizat.

4.5.2. Procedurile de selectare a partenerului privat și de atribuire a contractului de PPP au fost realizate în conformitate cu principiile PPP de către AȘM?

*Procedurile de selectare a PPrivat și de atribuire a contractului de PPP au fost realizate de către AȘM fără devieri esențiale de la cadrul legal și de la principiile PPP.*

*Totuși, la atribuirea contractului de PPP, beneficiile PPublic nu au fost explicite și justificate, deoarece nu s-a stabilit de către Părți care este valoarea de referință a 1 m2 de spațiu locativ față de care ar trebui diminuat costul 1 m2 de spațiu locativ cu cca 35-40% pentru beneficiarii apartamentelor, precum prevede unul dintre obiectivele de bază ale PPP.*

Conform prevederilor legale[[89]](#footnote-89), pentru desfășurarea procedurii de selectare a partenerului privat, partenerul public creează o Comisie (în continuare – Comisia AȘM)[[90]](#footnote-90) pentru fiecare bun propus ca obiect al parteneriatului public-privat. Astfel, prin Dispoziția AȘM nr.11-113 din 17.06.2014, a fost creată Comisia de selectare a partenerului privat, în componența a 5 persoane (4 persoane din cadrul AȘM și 1 persoană din cadrul APP).

Potrivit cadrului normativ, după aprobarea cerințelor generale privind selectarea partenerului privat, precum și a condițiilor PPP, PPublic elaborează documentația necesară pentru organizarea concursului de selectare a partenerului privat (documentația-standard, care include: comunicatul informativ, caietul de sarcini, proiectul de contract).

Conform datelor Caietului de sarcini (a fost întocmit Devizul local privind lucrările de reparație la Blocul de cămine al Universității AȘM), în schimbul terenurilor acordate de către partenerul public, cu suprafața totală de 2,6795 ha, partenerul privat urma să execute proiectarea, construcția și darea în exploatare a spațiului locativ, finanțarea, proiectarea și construcția obiectivelor de menire social-culturală, precum și finisarea lucrărilor de construcție-montaj a obiectului Blocul de cămine al Universității AȘM. Totodată, au fost stabilite condițiile și indicii tehnico-economici privind spațiul locativ care urma să fie construit de către partenerul privat, precum și lista cu lucrările necesare de executat la căminele menționate.

Conform registrului de evidență a ofertelor, la termenul-limită au fost depuse ofertele a 4 agenți economici[[91]](#footnote-91). Analizând procesul-verbal al Comisiei AȘM (nr.3 din 02.02.2015) privind evaluarea ofertelor preliminare, s-a constatat că 3 agenți economici au fost descalificați[[92]](#footnote-92).

Auditul menționează că documentația standard prevedea depunerea de către participanți a documentelor care atestă lipsa sau prezența datoriilor la bugetul public național. Din cauza că SRL „Basconslux” a prezentat un certificat care atestă datorii la BPN în sumă totală de 2,2 mil. lei, precum și datorii ale instituțiilor bugetare față de SRL în sumă de 8,04 mil. lei, reprezentantul APP a emis o opinie separată privind evaluarea ofertei agentului economic menționat, iar ceilalți membri ai Comisiei au solicitat expunerea la acest subiect a IFPS, care a refuzat să prezinte informația solicitată. Totuși, Comisia a calificat SRL „Basconslux” în etapa următoare, întocmind procesul-verbal nr.4 din 26.02.2015, care, însă, nu a fost semnat de către reprezentantul APP.

Ulterior, în rezultatul dialogului competitiv realizat cu agentul economic, a fost aprobată documentația standard finală, prezentată oferta finală a agentului economic, precum și desemnată drept câștigătoare a procedurii de concurs SRL „Basconslux” (procesele-verbale nr. 5, nr.6, nr.7, nr.8, nr.9)[[93]](#footnote-93). Ca urmare, a fost încheiat Contractul nr.1 din 02.06.2015 de constituire a PPP privind ,,Construcția de locuințe și obiective de menire social-culturală din str. Sprîncenoaia nr.1 și nr.5, mun. Chișinău” în cadrul AȘM.

Potrivit contractului, PPublic va preda terenul cu suprafața de 2,6795 ha pentru executarea contractului, iar PPrivat se obligă să finalizeze lucrările de construcție-montaj a obiectului ,,Bloc de cămine al Universității Academiei de Științe a Moldovei”, cu amenajarea teritoriului adiacent, în sumă totală de 29,7 mil. lei, precum și să proiecteze, să construiască și să dea în exploatare complexul locativ cu apartamente, dintre care până la 400 de apartamente, cu suprafața de 24000 m2, vor fi construite pentru persoanele selectate de partenerul public și realizate la prețul de 410 euro/m2.

Conform prevederilor contractuale, finalizarea lucrărilor de construcție-montaj și darea în exploatare a obiectului ,,Bloc de cămine al Universității AȘM” urmau să se execute timp de 9 luni de la semnarea actului de predare-primire a obiectului, sau la 01.03.2016, iar construcția de locuințe și obiective de menire social-culturală - în 2 etape:

I ETAPĂ - proiectarea, construcția până la 200 de apartamente cu suprafața totală de circa 12 000,0 m2, care vor fi date în exploatare timp de 24 de luni din momentul primirii Autorizației de construire (16.12.2015), sau la 16.12.2017;

II ETAPĂ – construcția până la 200 de apartamente cu suprafața totală de circa 12 000,0 m2, care vor fi date în exploatare timp de 48 de luni din momentul primirii Autorizației de construire, sau la 16.12.2019.

La semnarea contractului menționat, agentul economic a depus garanție bancară pentru bună execuție în sumă totală de 2,0 mil. lei (Scrisoarea nr.11/3-250/1932 din 01.06.2015).

La încheierea contractului de PPP, beneficiile PPublic nu au fost explicite și justificate, deoarece nu s-a stabilit de către Părți care este valoarea de referință a 1 m2 de spațiu locativ față de care ar trebui diminuat costul 1 m2 de spațiu locativ cu cca 35-40% pentru beneficiarii apartamentelor (unul dintre obiectivele specifice de bază stabilite prin Hotărârea Guvernului nr.233 din 02.04.2013).

Auditul relevă că, la încheierea contractului de PPP (02.06.2015), PPublic nu a estimat valoarea reală a terenului prin evaluarea acestuia, fiind luată în calcul valoarea estimativă a terenului din Studiul de fezabilitate (1876,0 mii euro). Totuși, după 10 luni de la încheierea contractului, a fost evaluat terenul (raportul de evaluare al SRL „Andiol-Consulting” la 18.04.2016), valoarea de piață a acestuia fiind stabilită în sumă de 1390,1 mii euro, sau de 30952,6 mii lei (cu rata schimbului valutar de 22,26 lei pentru 1 euro).

4.5.3. Monitorizarea și controlul asupra executării prevederilor contractului de PPP au fost realizate în corespundere cu cadrul regulator în vigoare?

*Procesul de monitorizare asupra realizării contractului de PPP a fost efectuat de către PPublic în concordanță cu normele legale din domeniu.*

*Totuși, auditul relevă că obiectivul specific al PPP de a reduce fluctuația de personal nu a fost realizat integral, deoarece, la situația din 01.01.2021, 6 persoane care au beneficiat de apartamente la preț preferențial deja nu mai sunt angajate în cadrul organizațiilor din sfera științei și inovării (nu lucrează pe teritoriul Republicii Moldova, sau lucrează în sectorul privat), iar 8 beneficiari au vândut apartamentele la prețuri comerciale.*

*Totodată, din lipsa prevederilor legale în aspectul reglementării cantității beneficiilor obținute de către PPrivat, auditul nu are posibilitate de a le evalua și a le compara cu cele obținute de către partenerul public, corelate cu volumul investițiilor efectuate.*

Conform cadrului legal[[94]](#footnote-94), PPublic efectuează anual controlul asupra modului de realizare a parteneriatului public-privat, inclusiv prin desemnarea unui auditor independent. În acest scop, prin Dispoziția Președintelui AȘM nr. 11-172 din 29.09.2015, a fost creată Comisia pentru monitorizarea și controlul realizării PPP, în componența a 5 persoane din cadrul AȘM. Ulterior, prin Dispoziția nr. 10-41 din 21.05.2019, a fost modificată componența comisiei, cu includerea unui consultant principal din cadrul APP.

Analizând activitatea Comisiei de monitorizare, se constată că aceasta s-a întrunit în ședințe de 11 ori, fiind întocmite procese-verbale, în cadrul cărora s-au examinat următoarele întrebări: modificarea și aprobarea caietului de sarcini privind excluderea lucrărilor în sumă totală de 4,4 mil. lei și includerea unor lucrări adăugătoare în sumă de 5,6 mil. lei; aprobarea procesului-verbal de recepție la terminarea lucrărilor la căminele AȘM; aprobarea Contractului-tip cu privire la investirea capitalului în construcția spațiului locativ de către colaboratorii AȘM; aprobarea listei solicitanților de spațiu locativ; prelungirea termenului de construcție-montaj a imobilelor și a dării în exploatare cu 18 luni (16 iunie 2021), din cauza transmiterii cu întârziere partenerului privat a terenului cu nr. cadastral 0100212.311.

Referitor la executarea clauzelor contractuale, auditul menționează că procesul-verbal de recepție la terminarea lucrărilor de construcție-montaj a obiectului ,,Blocul de cămine al Universității Academiei de Științe a Moldovei” și amenajarea teritoriului adiacent s-a întocmit la 24.12.2015, sau în termenele stabilite de contract (01.03.2016). În rezultatul modificărilor efectuate la Caietul de sarcini, valoarea totală a lucrărilor de construcție la obiectul ,,Blocul de cămine al Universității AȘM” a constituit 30,9 mil. lei, lucrările fiind transmise partenerului public prin Actul de transmitere din 28.07.2016 și factura de expediție seria WH nr. 1272827.

Examinând datele evidenței contabile a entității, s-a constatat că, în baza Hotărârii Consiliului Suprem pentru Știință și Dezvoltare Tehnologică al AȘM nr.157 din 26.05.2016, lucrările executate în sumă totală de 30,9 mil. lei au fost reflectate în evidența contabilă a entității, iar ulterior - transmise la balanța Universității de Stat „Dimitrie Cantemir”, care până în anul 2018 a fost în subordinea AȘM.

Conform documentelor justificative, Agenția pentru Supraveghere Tehnică a întocmit Procesul-verbal de control din 29.03.2019 privind volumele de lucrări executate la obiectul ,,Blocul de cămine al Universității AȘM”, nefiind constatate abateri.

Pentru realizarea acestui PPP, la 07.07.2016, Consiliul Suprem pentru Știință și Dezvoltare Tehnologică al AȘM a emis Hotărârea nr.177, prin care a decis să fie transmise în folosință temporară terenurile cu nr. cadastrale: 01002012.306, cu suprafața de 0,8864 ha; 01002312.311, cu suprafața de 0,7645 ha, și 0100212.312, cu suprafața de 1,02686 ha, amplasate în mun. Chișinău, str. Sprîncenoaia nr.1 și nr.5, pe un termen de 48 de luni, în baza facturii WH nr.1667975 din 28.07.2016 și a actului de transmitere din aceeași dată. Transmiterea terenurilor s-a efectuat doar după executarea de către partenerul privat a lucrărilor de construcție a obiectivului „Blocul de cămine al Universității AȘM”.

Potrivit datelor evidenței contabile, la situația din 01.05.2016, valoarea terenurilor menționate era reflectată în evidență în sumă totală de 17870,7 mii lei.

Ulterior, în baza Hotărârii nr.157 din 26.052016 a Consiliului Suprem pentru Știință și Dezvoltare Tehnologică al AȘM, a fost reflectată în evidența contabilă a instituției diferența dintre valoarea de piață a terenului (30952,6 mii lei) și cea reflectată în evidența contabilă, în sumă de 13081,9 mii lei.

Auditul menționează că terenurile au fost transmise agentului economic la data de 07.07.2016, prin factura de expediție. Cu toate că, prin Hotărârea Guvernului nr.161 din 07.03.2019 „Cu privire la aprobarea listei terenurilor proprietate publică a statului din administrarea Agenției Proprietății Publice”, terenurile au fost declarate proprietate publică a statului din domeniul privat, potrivit Registrului bunurilor imobile, la momentul actual acestea încă se află în gestiunea AȘM. Această situație nu este justificată, deoarece, conform prevederilor pct. 9 din Legea nr.913-XIV din 30.03.2000[[95]](#footnote-95), terenurile pe care sunt amplasate blocurile de locuit și alte bunuri imobile din condominiu se transmit gratuit de către APL în proprietate comună în diviziune membrilor Asociației de Coproprietari în Condominiu.

Analizând rezultatele acestui PPP, se atestă că valoarea aportului partenerului public în cadrul acestui proiect a constituit valoarea terenurilor acordate în sumă totală de 30,9 mil. lei, în schimb acesta beneficiind de investiții în bunurile imobile gestionate în sumă totală de 30,9 mil. lei, precum și de spațiu locativ la prețul stabilit în contract.

Auditul menționează că, în scopul realizării obiectivului PPP - reducerea fluctuației de personal, în special, a tinerilor savanți, nu a fost prevăzut și, respectiv, oficializat vreun contract privind asigurarea că persoanele beneficiare de apartamente vor lucra în continuare în cadrul AȘM/instituțiilor de cercetare, fapt care diminuează eficiența realizării obiectivului menționat.

Deși contractul de PPP este în proces de finalizare (decembrie 2021), se constată un număr scăzut de beneficiari care au procurat locuințe la prețuri preferențiale, la situația din 01.01.2021 aceștia fiind în număr de 211 persoane, cu apartamente de 13.491 m2, sau la nivel de 56% din spațiul total preconizat conform clauzelor contractuale. Totodată, pe parcursul anului 2020, agentul economic a alocat beneficiarului 4515 m2 de spațiu locativ, Comisia de monitorizare, în prezent, fiind în proces de repartizare a acestor apartamente.

Mai mult decât atât, auditul, în rezultatul verificărilor efectuate, atestă că, la situația din ianuarie 2021, din 30 de beneficiari verificați, 6 beneficiari deja nu mai sunt angajați în cadrul organizațiilor din sfera științei și inovării (nu lucrează pe teritoriul RM sau lucrează în sectorul privat), iar 8 beneficiari au vândut apartamentele la prețuri comerciale.

Opiniile divergente ale entităților auditate sunt redate în Anexa nr.11 la Raportul de audit.

# CONCLUZIE GENERALĂ

Verificarea conformității organizării, realizării și supravegherii parteneriatelor public-private încheiate de Academia de Științe a Moldovei, UAT mun. Chișinău și Universitatea de Stat a Moldovei denotă că aceste procese s-au desfășurat, în unele cazuri, cu nerespectarea prevederilor legale, ceea ce a afectat obiectivele PPP, interesele publice, precum și evidența contabilă conformă a patrimoniului public.

La etapa de inițiere a PPP, lacunele cadrului normativ creează riscuri majore de utilizare a acestei modalități investiționale pentru deposedarea autorităților publice centrale sau locale de patrimoniul public sau de beneficiile gestionării acestui patrimoniu, situație determinată și de eludarea respectării exigențelor aferente investițiilor publice, achizițiilor publice de lucrări și vânzării-cumpărării (privatizării) patrimoniului public.

La etapa de evaluare și atribuire a contractelor de PPP, beneficiile PPublic nu întotdeauna au fost explicite și justificate, iar din lipsa prevederilor legale în aspectul reglementării beneficiilor obținute de către PPrivat, auditul nu are posibilitate de a le evalua și de a le compara cu cele obținute de către PPublic, corelate cu volumul investițiilor efectuate.

Neasigurarea instituirii din partea PPublic a comisiilor de monitorizare, în unele cazuri, a dus la executarea neconformă a clauzelor contractuale, precum și la prezentarea informațiilor neveridice privind valoarea investițiilor executate de către PPrivat.

Rezumând constatările și concluziile formulate, auditul public extern a oferit recomandări pentru remedierea punctelor vulnerabile depistate în cadrul prezentei misiuni de audit.

# RECOMANDĂRI

Ministerului Educației, Culturii și Cercetării, Universității de Stat din Moldova, Academiei de Științe a Moldovei, Consiliului Municipal Chișinău și Primarului General al municipiului Chișinău:

1. Eliminarea deficiențelor indicate în raportul de audit și determinarea persoanelor care poartă răspundere pentru admiterea lor, cu tragerea la răspundere a acestora conform cadrului legal existent.

Ministerului Economiei și Infrastructurii, Agenției Proprietății Publice:

1. Ajustarea cadrului legal aferent PPP privind: la etapa de identificare și aprobare a obiectelor PPP să fie respectate etapele similare ale investițiilor publice (Hotărârea Guvernului nr.1029 din 19.12.2013); studiile de prefezabilitate să conțină expres motivarea necesității atragerii investițiilor prin PPP, beneficiile și pierderile partenerului public și partenerului privat (fundamentări din punctele de vedere social și economic); repartizarea echitabilă a riscurilor și beneficiilor între partenerul public și partenerul privat; determinarea criteriilor de selecție a agenților economici care vor elabora studiile de fezabilitate pentru executarea PPP.

Ministerului Finanțelor:

1. Completarea Indicațiilor metodice privind particularitățile contabilității în procesul realizării parteneriatului public-privat, aprobate prin ordinul ministrului finanțelor nr.192 din 12.11.2018 cu indicații aferente modului de contabilizare la partenerul public și la cel privat al livrării/transmiterii investițiilor efectuate de partenerul privat, care conform contractului sau legii devin proprietate publică, cu specificarea particularităților aferente în dependență de perioada de efectuare a înregistrărilor respective (la etapa inițială de derulare a PPP sau la etapa de finalizare a PPP) etc.

Serviciului Fiscal de Stat:

1. Verificarea onorării obligațiilor fiscale aferente implementării PPP (inclusiv de către IP Liceul „Da Vinci”), precum și a corespunderii prevederilor Codului Fiscal a modului de livrare/transmitere de către partenerii privați (SRL „Lagmar-Impex”, SRL „Basconslux”, SRL „Guzun V.E.”) către partenerii publici a investițiilor.

Consiliului Municipal Chișinău:

1. Revizuirea Deciziei nr.5/3 din 10.12.2019 de aprobare a valorii investițiilor în cadrul PPP „Reabilitarea și reluarea activității complexului școlar din mun. Chișinău, str. Constantin Stamati 10”, cu asigurarea corespunderii prevederilor acesteia situației reale, documentelor justificative deținute, precum și intereselor patrimoniale ale UAT mun. Chișinău.

Primarului General al municipiului Chișinău:

1. Asigurarea evaluării de către Comisia de monitorizare a prevederilor contractelor de PPP încheiate (cu revizuirea celor care contravin cadrului legal existent și celor care dăunează intereselor patrimoniale ale PPublic), a volumului, valorii și calității lucrărilor real executate la implementarea PPP.
2. Stabilirea subdiviziunii responsabile de analiza și evaluarea etapelor de implementare a parteneriatelor public-private, inclusiv prin asigurarea descrierii și aprobării proceselor de bază.
3. Asigurarea încheierii Acordului de colaborare între LIMPS și PPrivat, prin care Părțile urmează să stabilească condițiile de colaborare și modul de gestiune a terenului aferent PPP „Reamenajarea și exploatarea terenului sportiv al Liceului Internat Municipal cu Profil Sportiv din str. Alba Iulia 200/2”.
4. Contabilizarea conformă a investițiilor și redevențelor aferente în cadrul realizării contractelor de PPP.

Ministerului Educației, Culturii și Cercetării, Universității de Stat din Moldova:

1. Conformarea implementării și monitorizării contractului investițional la prevederile respective aferente Legii cu privire la parteneriatul public-privat nr.179 din 10.07.2008, inclusiv asigurarea executării de către partenerul privat al tuturor obligațiilor contractuale.
2. Reflectarea în evidența contabilă a faptelor economice în baza documentelor primare (facturilor și proceselor-verbale de recepție a lucrărilor executate), pe fiecare obiect separat.

Ministerului Educației, Culturii și Cercetării, Academiei de Științe a Moldovei, Consiliului Municipal Chișinău și Primarului General al municipiului Chișinău:

1. Revizuirea necesității menținerii în listele aprobate de către autoritățile responsabile a obiectivelor propuse pentru implementare prin PPP, cu asigurarea fundamentării acestei modalități alese, precum și a beneficiilor și pierderilor PPublic.

# VII. SEMNĂTURILE ECHIPEI DE AUDIT

Membrii echipei:

Responsabil de elaborarea Raportului de audit:

Răileanu Alexandru,

șeful Direcției de audit II

Ioniță Nadejda,

șeful Direcției de audit I

Responsabil de asigurarea calității și monitorizarea auditului:

Știrbu Sergiu,

șeful Direcției generale de audit V

# Anexa nr.1

Lista actelor normative care au servit drept surse ale criteriilor de audit

* Legea cu privire la parteneriatul public-privat nr.179 din 10.07.2008;
* Legea cadastrului bunurilor imobile nr.1543 din 25.02.1998;
* Hotărârea Guvernului nr.419 din 18.06.2012 „Cu privire la aprobarea listei bunurilor proprietate a statului și a listei lucrărilor și serviciilor de interes public național propuse parteneriatului public-privat”;
* Hotărârea Guvernului nr.476 din 04.07.2012 „Pentru aprobarea Regulamentului privind procedurile standard și condițiile generale de selectare a partenerului privat”;
* Hotărârea Guvernului nr.472 din 02.07.2012 „Cu privire la parteneriatul public-privat pentru renovarea unor cămine ale Universității de Stat din Moldova”;
* Hotărârea Guvernului nr.203 din 18.03.2013 ,,Cu privire la transmiterea unor terenuri și inițierea proiectului de parteneriat public-privat pentru asigurarea colaboratorilor Academiei de Științe a Moldovei cu spațiu locativ”;
* Hotărârea Guvernului nr.233 din 02.04.2013 ,,Cu privire la aprobarea obiectivelor, cerințelor și condițiilor parteneriatului public-privat pentru construcția de locuințe și obiective de menire social-culturală”;
* Hotărârea Guvernului nr.161 din 07.03.2019 „Cu privire la aprobarea listei terenurilor proprietate publică a statului din administrarea Agenției Proprietății Publice”;
* Hotărârea Guvernului nr. 1029 din 19.12.2013 „Cu privire la investițiile capitale publice”.

Anexa nr.2

Sfera și abordarea auditului

Misiunea de audit efectuată a avut drept scop oferirea asigurării rezonabile asupra conformității organizării, realizării și supravegherii parteneriatelor public–private încheiate de Ministerul Educației, Culturii și Cercetării, Academia de Științe a Moldovei, UAT mun. Chișinău și entitățile din subordine.

În acest sens, au fost stabilite și realizate următoarele obiective specifice de audit:

* *Identificarea și aprobarea obiectului determinat al PPP s-au realizat de către entitățile auditate în corespundere cu competențele instituționale atribuite în acest sens de cadrul regulator în vigoare?*
* *Studiul de fezabilitate demonstrează oportunitatea inițierii PPP?*
* *Procedurile de selectare a partenerului privat și de atribuire a contractului de PPP au fost realizate în conformitate cu principiile PPP?*
* *Monitorizarea și controlul asupra executării prevederilor contractului de PPP s-au realizat în corespundere cu cadrul regulator în vigoare?*

Tehnicile și procedurile de audit s-au bazat pe examinarea documentelor justificative aferente inițierii și realizării PPP, extraselor din înregistrările în sistemele informaționale ale entităților auditate; intervievarea persoanelor responsabile de domeniile auditate; analiza datelor.

Totodată, constatările și concluziile asupra aspectelor auditate în cadrul misiunii de audit sunt expuse în compartimentele respective ale prezentului Raport de audit.

# Anexa nr.3

Lista proiectelor investiționale propuse de către Guvern spre implementare prin PPP pentru MECC

|  |  |  |
| --- | --- | --- |
| Nr.  d/o | Obiectivul destinat implementării proiectului | Denumirea proiectului |
| 1 | Finalizarea unui bloc de studii și modernizarea a 5 cămine studențești aflate în proprietatea Universității de Stat „Alecu Russo” din Bălți, inclusiv a căminului studențesc care găzduiește în prezent un bloc de studii (cămin ABC) | Creșterea eficienței de utilizare a patrimoniului public |
| 2 | Finalizarea unui bloc de studii și modernizarea a 5 cămine studențești aflate în administrarea Universității de Stat „Alecu Russo” din Bălți, inclusiv a căminului studențesc care găzduiește în prezent un bloc de studii (căminul Luceafărul) | Creșterea eficienței de utilizare a patrimoniului public |
| 3 | Reconstrucția bazei de odihnă „Prietenia” a Universității Pedagogice de Stat „Ion Creangă” | Modernizarea bazei de odihnă pentru studenți |
| 4 | Proiectarea și reconstrucția complexului sportiv „Bazinul de înot” al Universității de Stat de Educație Fizică și Sport | Dezvoltarea și modernizarea infrastructurii de instruire și agrement a bazinului de înot |
| 5 | Proiectarea și construcția unui bloc locativ și a unei săli sportive la parter | Îmbunătățirea condițiilor de trai ale angajaților Centrului de Excelență în Economie și Finanțe |
| 6 | Executarea lucrărilor de reconstrucție a imobilului Teatrului Dramatic de Stat pentru Tineret „S uliţî Roz”, mun. Chișinău” | Atragerea investițiilor capitale pentru executarea lucrărilor de reconstrucție, menținerea patrimoniului cultural al statului și valorificarea edificiului Teatrului Dramatic de Stat pentru Tineret „S uliţî Roz”, mun. Chișinău |
| 7 | Reconstrucția, modernizarea și dezvoltarea activităților Școlilor sportive specializate de fotbal nr.1 și nr.2 | Creșterea eficienței de utilizare a patrimoniului public și dezvoltarea infrastructurii sportive |
| 8 | Reconstrucția, modernizarea și dezvoltarea activităților Școlii sportive specializate de tenis | Creșterea eficienței de utilizare a patrimoniului public și dezvoltarea infrastructurii sportive |
| 9 | Căminele Universității de Stat din Moldova | Renovarea căminelor Universității de Stat din Moldova, amplasate pe str. Tighina nr.2, mun. Chișinău |

Lista proiectelor investiționale propuse de către Guvern spre implementare prin PPP pentru AȘM

|  |  |  |
| --- | --- | --- |
| Nr.  d/o | Obiectivul destinat implementării proiectului | Denumirea proiectului |
| 1 | Construcția unui cartier locativ și a obiectelor de menire socială | Atragerea și menținerea cadrelor tinere în domeniul științei și inovării prin soluționarea problemei locative |
| 2 | Reparația și amenajarea încăperilor pentru laboratoarele de microbiologie și dozimetrie și a spațiilor administrative ale Centrului de Tehnologii Ionizante | Ridicarea eficienței de utilizare a patrimoniului public |
| 3 | Reconstrucția și restaurarea imobilului din str. Mitropolit G. Bănulescu-Bodoni, nr.35 | Renașterea patrimoniului cultural prin restaurarea monumentelor de arhitectură și istorie de importanță națională |
| 4 | Crearea condițiilor de studii și majorarea numărului de elevi în cadrul Liceului republican al Academiei de Științe a Moldovei | Atragerea investițiilor capitale pentru finalizarea lucrărilor de construcție-montaj la Liceul republican al Academiei de Științe a Moldovei |

Lista proiectelor investiționale propuse spre implementare prin PPP de către CMC mun. Chișinău

|  |  |  |
| --- | --- | --- |
| Nr.  d/o | Obiectivul destinat implementării proiectului | Denumirea proiectului |
| 1 | Spații de parcaje în or. Chișinău | Amenajarea spațiilor de parcare în or. Chișinău și construcția parcărilor supraetajate, subterane |
| 2 | Proiectul de îmbunătățire a eficienței energetice | Modernizarea rețelei de iluminat public, alte obiective de eficiență |
| 3 | Securitatea cetățenilor și a obiectivelor de importanță prin supravegherea video a mun. Chișinău | Asigurarea securității cetățenilor și a obiectivelor de importanță prin supravegherea video a mun. Chișinău |
| 4 | Sediul Primăriei mun. Chișinău | Identificarea soluțiilor pentru construcția unui nou sediu |
| 5 | Bunurile imobile în proprietatea mun. Chișinău | Reconstrucția și valorificarea imobilelor istorice |
| 6 | Trecerea subterană de pietoni din intersecția bd. Ștefan cel Mare și Sfânt, 8/1 cu str. Ismail | Reamenajarea și construcția trecerilor subterane de pietoni și a mini centrelor comerciale și prestărilor de servicii |
| 7 | Managementul deșeurilor | Managementul deșeurilor pe teritoriul mun. Chișinău și de la groapa de gunoi de la Țânțăreni |
| 8 | Parcuri, zone de agrement, păduri-parc din mun. Chișinău | Amenajarea parcurilor, zonelor de agrement, păduri-parc |
| 9 | Telefericul din str. Nicolae Costin până la str. Calea Ieșilor | Reconstrucția capitală a telefericului din str. Nicolae Costin până la str. Calea Ieșilor |
| 10 | Stațiile de așteptare a transportului public | Amenajarea, valorificarea stațiilor de așteptare a transportului public |
| 11 | Centrul Agro-Logistic Chișinău | Construcția Centrului Agro-Logistic Chișinău |
| 12 | Instituțiile medicale din subordinea CMC și PMC | Valorificarea și modernizarea instituțiilor medicale |
| 13 | Instituțiile educaționale din subordinea PMC | Valorificarea și modernizarea instituțiilor educaționale |
| 13.1 | Terenul Liceului cu profil sportiv nr.2 din str. Alecu Russo, 57 | Reconstrucția terenului Liceului cu profil sportiv nr.2 din str. Alecu Russo 57, sectorul Ciocana, mun. Chișinău |
| 14 | Instituțiile din domeniul social subordonate PMC | Valorificarea și modernizarea instituțiilor din domeniul social |
| 15 | Teatrele, bibliotecile din mun. Chișinău | Valorificarea și modernizarea instituțiilor din domeniul cultural |
| 16 | Instituțiile sportive din subordinea PMC | Valorificarea și modernizarea instituțiilor din domeniul sportiv |
| 17 | Bunurile funciare în proprietatea mun. Chișinău | Valorificarea bunurilor municipale |

# Anexa nr.4

Estimarea de costuri pentru fiecare element și componentă din cadrul proiectului de PPP și eșalonarea investiției

|  |  |
| --- | --- |
| Obiectul investiției | Valoarea, lei |
| I. Modernizarea elementelor de infrastructură din cadrul complexului școlar din str. C. Stamati 10 | 55320000 |
| Expertiza tehnică a clădirii | 20000 |
| Lucrări de proiectare | 2210000 |
| Lucrări de demolare a construcțiilor | 100000 |
| Curățare pavaj | 100000 |
| Curățare spații verzi | 80000 |
| Transportare gunoi | 350000 |
| Reconstrucție școală | 21700000 |
| Construcție complex sportiv | 10500000 |
| Construcție stadion (teren fotbal, piste de alergat) | 3240000 |
| Construcție centrală termică autonomă | 1450000 |
| Amenajarea aleii și pavare trotuare | 1500000 |
| Reconstrucție gard | 520000 |
| Amenajare spații verzi | 1740000 |
| Amenajare parcare | 350000 |
| Alte cheltuieli, inclusiv rezerva investitorului | 2240000 |
| TVA | 9220000 |
| II. Dotarea clădirii școlii | 5315592 |
| Scaune (864 buc.) | 275616 |
| Mese (432 buc.) | 288575 |
| Table (36 buc.) | 156600 |
| Dulapuri (36 buc.) | 50400 |
| Climatizoare (36 buc.) | 158400 |
| Televizoare pentru fiecare clasă (36 buc.) | 360000 |
| Tehnică de calcul p/u cabinet de informatică (43 buc.) | 432000 |
| Tehnică de calcul printer/scaner/xerox (24 + 1 buc.) | 250000 |
| Vestiare pentru sala sportivă (48 buc.) | 144000 |
| Mobilier și tehnică de calcul p/u birou | 400000 |
| Echipament sportiv | 1100000 |
| 5 mii cărți și mobilier p/u bibliotecă | 1200000 |
| Laborator de biologie | 100000 |
| Laborator de fizică | 100000 |
| Laborator de chimie | 100000 |
| Educație tehnologică | 300000 |
| III. Modernizarea elementelor de infrastructură din cadrul complexului preșcolar din str. N. Costin 63/3 | 19128000 |
| Lucrări de proiectare, inclusiv expertiza tehnică a clădirii | 1800000 |
| Curățare pavaj și spații verzi | 230000 |
| Transportare gunoi | 190000 |
| Reconstrucția grădiniței | 12135000 |
| Reparația căsuței pentru joacă | 600000 |
| Reparație gard | 200000 |
| Alte cheltuieli, inclusiv rezerva investitorului | 785000 |
| TVA | 3188000 |
| TOTAL | 79763592 |

# Anexa nr.5

Informații privind determinarea fluxului de mijloace bănești în cadrul PPP



# Anexa nr.6

Ascensor din Blocul de studii nr.2 al USM, care a fost instalat, dar nu era prevăzut în devizul-ofertă.

 

# Anexa nr.7

Căminele USM nr.10, nr.11, nr.12 și nr.13 la care au fost executate lucrări de construcție în valoare de 10658,1 mii lei pentru fiecare

 

 

# Anexa nr.8

Cantina studențească care a fost transmisă USM în cadrul proiectului investițional, amenajată în magazin alimentar

 

# Anexa nr.9

Obiectivele generale aprobate prin Hotărârea Guvernului nr.233 din 02.04.2013 ,,Cu privire la aprobarea obiectivelor, cerințelor și condițiilor parteneriatului public-privat pentru construcția de locuințe și obiective de menire social-culturală”:

* construirea spațiului locativ prin atragerea investițiilor private;
* îmbunătățirea și sporirea protecției sociale a colaboratorilor organizațiilor din sfera științei și inovării subordonate Academiei de Științe a Moldovei și a membrilor familiilor lor;
* soluționarea problemei asigurării cu spațiu locativ;
* asigurarea unui nivel de trai decent al colaboratorilor organizațiilor din sfera științei și inovării subordonate Academiei de Științe a Moldovei și al membrilor familiilor acestora;
* reducerea fluctuației de personal, în special, a tinerilor savanți;
* reducerea costurilor generale pentru construcția spațiului locativ din contul resurselor parteneriatului privat;
* atragerea investițiilor private de cca 30,0 mil. lei la finalizarea lucrărilor de construcție-montaj a obiectului Blocul de cămine al Universității Academiei de Științe a Moldovei, necesare pentru activitatea Universității.

Obiectivele specifice aprobate prin Hotărârea Guvernului nr.233 din 02.04.2013 ,,Cu privire la aprobarea obiectivelor, cerințelor și condițiilor parteneriatului public-privat pentru construcția de locuințe și obiective de menire social-culturală”:

* finanțarea, proiectarea, construcția și darea în exploatare a spațiului locativ pentru colaboratorii organizațiilor din sfera științei și inovării subordonate Academiei de Științe a Moldovei, prin diminuarea costului unui metru pătrat de spațiu locativ cu cca 35-40% față de costul mediu al unui metru pătrat pe mun. Chișinău, și în interes național – atragerea investițiilor private de cca 30,0 mil. lei pentru finalizarea lucrărilor de construcție-montaj a obiectului Blocul de cămine al Universității Academiei de Științe a Moldovei;
* finanțarea, proiectarea și construcția obiectivelor de menire social-culturală;
* respectarea unor standarde înalte de calitate la executarea lucrărilor de construcție;
* transferul cotei-părți obținute partenerului public, la finalizarea lucrărilor de construcție-montaj a obiectivelor, ca finalitate a parteneriatului.

Conform prevederilor din secțiunea nr. 2 a Hotărârii Guvernului nr.233 din 02.04.2013, selectarea partenerului privat va fi realizată prin aplicarea procedurii de dialog competitiv.

# Anexa nr.10

Conținutul-cadru al studiului de fezabilitate

I. Datele generale:

1) scopul și obiectivele studiului de fezabilitate;

2) date despre partenerul public;

3) date despre persoana fizică/juridică care elaborează studiul de fezabilitate.

II. Descrierea cadrului general de realizare a proiectului de parteneriat public-privat:

1) denumirea proiectului de parteneriat public-privat;

2) scurtă prezentare privind situația existentă, cu elucidarea deficiențelor majore ale situației actuale din care să rezulte necesitatea investiției, cu includerea, după caz, a tabelelor, hărților grafice, planșelor desenate, fotografiilor etc., care să explice situația existentă și necesitatea investiției;

3) oportunitatea promovării proiectului de parteneriat public-privat, cu justificarea tehnică și economică, care demonstrează necesitatea și oportunitatea proiectului de parteneriat public-privat;

4) încadrarea obiectivului în politicile de investiții generale, sectoriale sau regionale pe termen mediu și scurt;

5) beneficiarii proiectului de parteneriat public-privat;

6) cadrul normativ care reglementează domeniul.

III. Caracteristicile principale ale proiectului de parteneriat public-privat:

1) obiectivele proiectului de parteneriat public-privat;

2) rezultatele atinse prin realizarea proiectului de parteneriat public-privat;

3) activități pentru implementarea proiectului de parteneriat public-privat;

4) investițiile necesare pentru realizarea proiectului de parteneriat public-privat;

5) forma și modalitatea de realizare a proiectului de parteneriat public-privat;

6) scenariile tehnico-economice de realizare a obiectivelor proiectului de parteneriat public-privat;

7) procedurile organizaționale și de implementare a proiectului de parteneriat public-privat;

8) programul de implementare a proiectului de parteneriat public-privat;

9) estimarea de costuri pentru fiecare element și componentă din cadrul proiectului de parteneriat public-privat;

10) date privind terenul pe care urmează să se amplaseze obiectul, statutul juridic al terenului, modalitatea/forma contractuală prin care urmează să fie transmis partenerului privat; suprafața estimată a terenului;

11) justificarea termenului proiectului de parteneriat public-privat și condițiile de predare a obiectului sau serviciului după perioada de finalizare a contractului;

12) alte elemente necesare demonstrării securității și viabilității proiectului.

IV. Identificarea și analiza opțiunilor de partajare a riscurilor după capacitatea de administrare a acestora:

1) riscul politic;

2) riscul legislativ;

3) riscul financiar și economic;

4) riscul de executare;

5) riscul de mediu etc.

V. Factorii care asigură durabilitatea proiectului de parteneriat public-privat:

1) principalii indicatori tehnico-economici ai investiției (valoarea totală a investiției; eșalonarea investiției; identificarea investiției și definirea obiectivelor, inclusiv specificarea perioadei de referință);

2) sursele de finanțare a investiției (fonduri proprii; credite bancare; fonduri de la bugetul de stat/bugetul local; credite externe garantate sau contractate de stat; fonduri externe nerambursabile; alte surse legal constituite);

3) analiza financiară, inclusiv calcularea indicatorilor de performanță financiară: rata internă de rentabilitate, raportul cost-beneficiu, valoarea actualizată netă, precum și alți indicatori relevanți proiectului de parteneriat public-privat;

4) analiza economică, inclusiv calcularea indicatorilor de performanță economică: grafice de implementare a proiectului folosind modelele GANTT, PERT, SWOT etc.;

41) analiza comparatorului sectorului public;

6) impactul asupra mediului și soluții de atenuare a acestuia, inclusiv costurile aferente.

VI. Concluzii.

# Anexa nr.11

Comentariile conducerii entității

Extras din Nota explicativă a Primăriei mun. Chișinău asupra constatărilor din Raportul auditului asupra conformității organizării, realizării și supravegherii parteneriatelor public-private încheiate de Ministerul Educației, Culturii și Cercetării, Academia de Științe a Moldovei, UAT mun. Chișinău și entitățile din subordine:

Explicații la PPP „Reconstrucția terenurilor sportive ale LIMPS ”:

1. În scopul realizării prevederilor contractului de parteneriat public privat încheiat între Primăria Municipiului Chișinău și „PRO SOCCER GROUP” SRL, art. 2 alin. (29), partenerul privat și Liceul Internat Municipal cu Profil Sportiv trebuiau să încheie un Acord de colaborare, care urma a fi aprobat ulterior de către DGETS, prin care părțile vor stabili condițiile de colaborare și modul de gestiune a terenului aferent.

Menționăm că Acordul de colaborare a fost perfectat și înaintat părților pentru semnare, însă, din motiv că partenerul privat și directorul Liceului Internat Municipal cu Profil Sportiv nu au ajuns la un numitor comun asupra prevederilor/condițiilor Acordului de colaborare, până la momentul actual nu a fost semnat un astfel de Acord de colaborare.

Conducerea DGETS s-a adresat de nenumărate ori către instituțiile nominalizate privind elaborarea acordului.

Explicații la PPP „Reabilitarea și reluarea activității complexului școlar din mun. Chișinău, str. Constantin Stamati 10”:

1. ***Referitor la neidentificarea informației care ar fundamenta necesitatea reconstrucției capitale anume a edificiului Școlii nr. 85 din str. Constantin Stamati, nr.******10*** .

Decizia Consiliului Municipal Chișinău nr. 5/12 din 22 septembrie 2016 „Cu privire la aprobarea în calitate de obiect pentru parteneriat public-privat a proiectului „Reconstrucția capitală a edificiului Școlii nr. 85 din str. Constantin Stamati, 10, mun. Chișinău”” a fost aprobată în baza Notei informative a Direcției generale economie, reforme și relații patrimoniale nr. 07-11/164 din 18.02.2016, inclusiv a Notei informative a Direcție generale educație, tineret și sport (DGETS), prin care se argumentează necesitatea reconstrucției capitale a edificiului Școlii nr. 85 din str. Constantin Stamati, nr. 10.

1. ***Referitor la valoarea estimativă a investițiilor necesare pentru implementarea PPP, care au constituit suma de 79,76 mil. lei, conform Studiului de fezabilitate.***

Valoarea de 79,76 mil. lei este alcătuită din cumulul lucrărilor care urmau a fi executate la cele două complexe ale parteneriatului:

* 5401 m2 construcție la complexul școlar – 49,39 mil. lei, inclusiv TVA (9144 lei per m2);
* 8400 m2 teren spre amenajare, inclusiv gardul pe tot perimetrul (424 metri liniari) - 2,69 mil. lei (320 lei per m2);
* construcție teren sportiv (1200 m2) - 3,24 mil. lei (2700 lei per m2);
* 3918,9 m2 construcție la complexul preșcolar (grădinița nr. 166) – 19,13 mil. lei (4881 lei per m2).

Printr-o analiză primară, s-a remarcat faptul că prețul lucrărilor nicidecum nu a fost supraestimat. Prin urmare, costul respectiv, care urma să fie compensat prin acoperirea costului de redevență, este avantajos pentru partenerul public.

1. ***Referitor la faptul că Studiul de fezabilitate a dus în eroare părțile decidente ale APL privind necesitatea PPP.***

Absolut toate avantajele enumerate au fost realizate și se regăsesc a fi realizate la acest moment. După cum remarcă însuși autorul notei, în anul 2016 capacitatea de utilizare a spațiilor instituțiilor de învățământ era de 62,7 %, or diferența de 37,3 % neutilizată necesită costuri de întreținere. Ținând cont de faptul că școlile și grădinițele sunt sub regim special de utilizare și nu pot fi închiriate pentru alte scopuri, identificarea potențialilor investitori care ar utiliza aceste spații conform destinației nu putea fi decât un beneficiu pentru APL.

Respectiv, urmează a fi remarcate două beneficii majore pentru APL, care, deținând cele două imobile abandonate de mulți ani și fiind în imposibilitate de a le repune în circuit, din lipsă de mijloace financiare, urma să obțină două complexe de învățământ complet renovate, păstrându-și și dreptul de proprietate asupra acestora. Suplimentar, la complexul școlar din str. C. Stamati, 864 de copii urmau să treacă în sectorul privat de învățământ, adică statul și-a degrevat indirect sarcina financiară, iar la complexul preșcolar din str. Nicolae Costin, 63/3 urmau a fi încadrați aproximativ 380 de copii, în condițiile în care în sectorul Buiucani la acel moment exista un deficit de 1000 de locuri la grădiniță.

Concomitent, menționăm că până la realizarea acestui parteneriat în zona urbană a municipiului Chișinău nu a fost reconstruită integral nicio grădiniță și nicio școală. În consecință, în urma realizării parteneriatului, APL-ul a obținut, în locul a două clădiri abandonate de mulți ani, cea mai modernă grădiniță și cea mai modernă școală din municipiul Chișinău.

1. ***Referitor la taxa de participare în valoare de 1000 lei****,* menționăm că Direcția generală finanțe a CMC nu are acces la contul extrabugetar pentru anul 2016-2017, informația respectivă fiind deținută de Trezoreria teritorială Chișinău.
2. ***Cu privire la constatarea de către audit a nerespectării prevederilor menționate din documentația de concurs, Comisia de selectate a partenerului privat a acceptat Contractul de societate nr. 7 din 20.02.2017, semnat de reprezentanții asociației în lipsa legalizării acestuia la notar.***

Prevederile Codului civil al Republicii Moldova, aplicabile la momentul încheierii contractului, nu impuneau forma autentică pentru contractul de societate civilă. În aceste circumstanțe, prevederile pct. 10 din documentația de concurs sunt contestabile, însă dacă se impunea obligativitatea autentificării contractului de societate, nerespectarea acestei condiții nu poate atrage după sine nulitatea procedurii de atribuire.

1. ***Referitor la prezentarea de către partenerul privat a informației precum că a procurat utilaj tehnologic în valoare de 6689,50 mii lei, care a fost inclus ca investiții aferente Blocurilor A, B, C fără prezentarea documentelor confirmative.***

Obligația de prezentare a documentelor confirmative pentru procurarea utilajului este în sarcina partenerului privat (SRL „Guzun V.E.”). În cazul în care acesta nu le-a prezentat, urmează să le solicităm.

1. ***Auditul a constatat că valoarea investițiilor indicate în procesul-verbal de control al AST nu corespunde cu valoarea reflectată în evidența contabilă a SRL „Guzun V. E.” și valoarea stabilită de auditor în baza proceselor-verbale de executare a lucrărilor și a actelor de constatare.***

În acest context, partenerul public nu poate cunoaște ce este în contabilitatea SRL „Guzun V.E.”. Actele de control ale AST au servit doar temei pentru aprobarea valorii contractului de PPP.

1. ***Referitor la constatările auditului privind stabilirea prețului pentru chirie pe parcursul celor 50 de ani de PPP.***

La inițierea proiectului de PPP s-au luat în considerare datele din Studiul de fezabilitate, unde în esență nu există un calcul al chiriei pentru perioada concesiunii, acesta fiind doar un parametru de calculare a costului de redevență, care, juridic, este diferit de costul chiriei și la care se iau în calcul mulți alți factori.

La calcularea costului de redevență urmează a fi luate în calcul și beneficiile cu caracter nepecuniar pe care le obține partenerul public, or analiza urmează să fie obiectivă și corectă. Nu poate fi estimată chiria pentru 50 de ani a unui bun care era în stare deplorabilă, imposibil de utilizat după destinație, inclusiv nu poate fi sigură identificarea cererilor la asemenea bun. Potrivit art. 146 din Codul educației, (5) Bunurile administrate de către instituțiile de învățământ publice pot fi date în locațiune sau arendă, în condițiile legii, pe un termen ce nu depășește 5 ani, doar cu acordul autorităților fondatoare, de preferință în scopuri educaționale. De menționat că scopul bunului a fost păstrat, inclusiv beneficiul a fost obținut prin deschiderea instituțiilor de educație cu condiții conform standardelor și în interesul public (art. 2 din Legea nr. 179/2008 definește noțiunea de *interes public*- orice beneficiu ale cărui formă și valoare se determină prin decizia partenerului public, obținut în folosul partenerului public, al persoanelor care locuiesc și/sau activează pe teritoriul Republicii Moldova).

1. ***Cu privire la înregistrarea de către partenerul privat SRL „Guzun V. E.” la ASP ca proprietate privată a două imobile situate/construite pe terenul public transmis în parteneriat public, cu realizarea de către partenerul privat în anul 2020 a clădirilor menționate către SRL „Green Construct Com”, iar ulterior - Instituției Private Liceul „Da Vinci”, fără indicarea unei notări în favoarea partenerului public, ca urmare, crescând riscul pierderii de către partenerul public a dreptului de proprietate asupra terenului pe care se află clădirile noi construite.***

DGETS a înaintat Sesizarea nr. 0118/348 din 05.02.2021 Centrului Național Anticorupție, în scopul elucidării tuturor suspiciunilor și stabilirii cu exactitate a circumstanțelor cazului dat, cu solicitarea implicării acestuia în verificarea circumstanțelor menționate, inclusiv va fi asigurată întreprinderea acțiunilor necesare în vederea lichidării încălcărilor constatate la executarea contractului de PPP și restabilirii drepturilor autorității publice locale, cu sesizarea organelor și instituțiilor competente.

Totodată, menționăm că, potrivit art. 11 din Legea nr. 121/2007, de domeniul public al unităților administrativ-teritoriale de nivelul întâi țin: f) clădirile în care își desfășoară activitatea autoritățile administrației publice locale de nivelul întâi, precum și instituțiile publice de interes local, inclusiv clădirile în care sunt amplasate instituțiile de învățământ, teatrele, casele de cultură, bibliotecile, muzeele, instituțiile medico-sanitare publice și alte instituții similare și terenurile aferente acestora.Totodată, potrivit Deciziei Consiliului Municipal Chișinău nr. 6/31-1 din 27.06.2013 (se anexează), terenul cu nr. cadastral 0100417604 este clasat ca și teren de **domeniul public.**

Conform art. 10 din Legea privind administrarea și deetatizarea proprietății publice nr. 121/2007, „actele juridice privind înstrăinarea sau dobândirea, în folosul persoanelor fizice sau al persoanelor juridice cu capital privat, a bunurilor domeniului public, inclusiv prin privatizare, precum și actele juridice privind darea acestor bunuri în comodat persoanelor indicate sunt lovite de nulitate absolută”.

1. ***Referitor la activitatea până în prezent a Instituției Private Liceul „Da Vinci” în lipsa autorizației de funcționare, care urma a fi eliberată de către Agenția Națională de Asigurare a Calității în Educație și Cercetare (ANACEC), fiind pusă sub îndoială funcționarea instituției de învățământ nominalizate.***

ANACEC este organizată prin Hotărârea Guvernului nr. 201 din 28.02.2018. Prin aceeași Hotărâre de Guvern este aprobat și Regulamentul de organizare și funcționare a ANACEC, în care se stabilește funcția de control privind calitatea învățământului general, cu respectarea cerințelor de acreditare și autorizare a instituțiilor ofertante de programe și servicii educaționale. Evaluarea externă a instituțiilor de învățământ general în vederea autorizării de funcționare provizorie este reglementată prin Metodologia de evaluare în învățământul general, aprobată prin Ordinul MECC nr. 470 din 24 aprilie 2019.

Astfel, Instituția Privată Liceul ,,Da Vinci”, care și-a început activitatea în septembrie 2018, era în imposibilitatea de a obține autorizația de funcționare de la ANACEC, întrucât aceasta era în procedură de organizare și aprobare a actelor normative privind procedurile din domeniul de competență.

Explicațiile Universității de Stat din Moldova

Referitor la eludarea respectării prevederilor Legii nr.179 din 10.07.2008, prin încheierea contractului investițional în loc de contract de PPP:

Prin Hotărârea Guvernului nr.204 din 18.03.2013 „Cu privire la dezvoltarea infrastructurii Universității de Stat din Moldova” nu se aprobă condițiile parteneriatului public-privat, astfel, în acest caz, nu poate fi aplicată Legea cu privire la parteneriatul public-privat nr.179 din 10.07.2008. Respectiv, de menționat și faptul că nu are loc participarea mijloacelor financiare de la bugetul de stat, iar avizarea studiului de fezabilitate de către Ministerul Finanțelor se efectuează doar în cazul proiectelor de parteneriat public-privat, la a căror realizare se prevede participarea bugetului de stat (art.13 din Legea nr.179 din 10.07.2008).

Reieșind din prevederile Hotărârii Guvernului nr.204 din 18.03.2013, Guvernul califică aceste măsuri în conformitate cu prevederile art.8 din Codul funciar nr.828-XII din 25.12.1991, art.12 pct. 1) din Legea cu privire la Guvern nr.64-XII din 31.05.1990, art.6 alin.(4) din Legea privind terenurile proprietate publică și delimitarea lor nr.91-XVI din 05.04.2007, art.6 din Legea privind administrarea și deetatizarea proprietății publice nr.121-XVI din 04.05.2007, art. 62 alin. (3) din Legea învățământului nr. 547- XIII din 21.07.1995, dar nu ca obiectiv pentru parteneriat public-privat.

De menționat și Legea cu privire la investițiile în activitatea de întreprinzător nr.81 din 18.03.2004, care stabilește următoarele:

Articolul 121. Încheierea acordurilor de investiții

1. în scopul reducerii riscurilor investiționale și al stabilirii suportului acordat de către stat pentru proiectele investiționale strategice, Guvernul, în limitele competenței, poate încheia acorduri de investiții privind realizarea acestor proiecte.
2. Proiecte investiționale strategice sunt proiectele investiționale realizate în scopul executării prevederilor programelor și strategiilor de stat și care contribuie la creșterea economiei naționale sau au un impact pozitiv asupra dezvoltării socioeconomice stabile a țării.
3. Criteriile privind determinarea și selectarea proiectelor investiționale strategice, modul de elaborare (inclusiv elementele de structură), de încheiere și de monitorizare a implementării acordurilor de investiții, precum și drepturile și obligațiile investiționale sunt stabilite de către Guvern.

Conform art.4 din Legea nr.81 din 18.03.2004, investiția poate avea diferite forme, inclusiv:

a) drepturi de proprietate asupra bunurilor mobile și imobile, precum și alte drepturi reale;

b) orice drept acordat în baza legii sau contractului;

c) alte drepturi contractuale, inclusiv cele rezultate din parteneriatul public- privat.

Constatarea Curții de Conturi că „USM eludează respectarea prevederilor Legii nr.179 din 10.07.2008, prin încheierea contractului investițional în loc de contract de PPP” nu este întemeiată legal, întrucât USM nu deține competența de a decide asupra formei investiției. Guvernul, prin Hotărârea nr.204 din 18.03.2013, a decis forma investiției - contract investițional.

Explicațiile Academiei de Științe a Moldovei

1) Cu referire la încheierea de către AȘM cu persoanele angajați din domeniile cercetării și inovării, care au investit și au procurat apartamente în cadrul proiectului de parteneriat public-privat cu preț preferențial, a unui contract privind obligarea acestora să lucreze în continuare în cadrul AȘM . Un asemenea contract ar contravine prevederilor articolului 43 alineatul (1) al Constituției Republicii Moldova, care stipulează că orice persoană are dreptul la muncă, la libera alegere a muncii, la condiții echitabile și satisfăcătoare de muncă, precum și la protecția împotriva șomajului, dar și ale articolului 6 al Codului muncii al Republicii Moldova, care prevede:

(1) Libertatea muncii este garantată prin Constituția Republicii Moldova.

(2) Orice persoană este liberă în alegerea locului de muncă, a profesiei, meseriei sau activității sale.

(3) Nimeni, pe toată durata vieții sale, nu poate fi obligat să muncească sau să nu muncească într-un anumit loc de muncă sau într-o anumită profesie, oricare ar fi acestea.

(4) Orice act juridic încheiat cu nerespectarea dispozițiilor alin.(1), (2) și (3) este nul.

2) Auditul a constatat că prețurile medii pentru 1 m2 de locuințe în mun. Chișinău în perioada anilor 2015-2019 au fost în scădere de la 572 euro/m2 (ianuarie 2015) până la 528 euro/m2 (ianuarie 2017-decembrie 2019), iar prețurile contractate de către beneficiari au rămas aceleași, această situație nefiind reglementată în contract pentru a asigura obiectivul propus de PPP - reducerea fluctuației de personal, în special, a tinerilor savanți. Prețul de piață la momentul studiului de fezabilitate era de 630 euro/m2. S-a luat În calcul statistica pentru anii 2013-2015 și indicatorii conform studiului de fezabilitate în cadrul proiectului de PPP.

1. Art.17 alin. (1) din Legea cu privire la parteneriatul public-privat nr.179 din 10.07.2008 *(în continuare – Legea nr. 179 din 10.07.2008)*. [↑](#footnote-ref-1)
2. Hotărârea Guvernului nr. 419 din 18.06.2012 „Cu privire la aprobarea listei bunurilor proprietate a statului și a listei lucrărilor și serviciilor de interes public național propuse parteneriatului public-privat” (*în continuare - Hotărârea Guvernului nr. 419 din 18.06.2012)*. [↑](#footnote-ref-2)
3. Pct.18, pct.19, pct.29, pct.30 din Hotărârea Guvernului nr.476 din 04.07.2012 pentru aprobarea Regulamentului privind procedurile standard şi condițiile generale de selectare a partenerului privat *(în continuare - Hotărârea Guvernului nr.476 din 04.07.2012).* [↑](#footnote-ref-3)
4. Legea privind organizarea și funcționarea Curții de Conturi a Republicii Moldova nr.260 din 07.12.2017. [↑](#footnote-ref-4)
5. Hotărârea Curții de Conturi nr.77 din 27.12.2019 „Privind aprobarea Programului activității de audit a Curții de Conturi pe anul 2020”; Hotărârea Curții de Conturi nr.62 din 10.12.2020 „Privind aprobarea Programului activității de audit a Curții de Conturi pe anul 2021” (cu modificările și completările ulterioare). [↑](#footnote-ref-5)
6. Hotărârea Curții de Conturi nr.2 din 24.01.2020 „Cu privire la Cadrul Declarațiilor Profesionale ale INTOSAI”. [↑](#footnote-ref-6)
7. Art.25 lit. a) din Legea nr.179 din 10.07.2008. [↑](#footnote-ref-7)
8. Hotărârea Guvernului nr. 419 din 18.06.2012. [↑](#footnote-ref-8)
9. Hotărârea Guvernului nr. 1029 din 19.12.2013 „Cu privire la investițiile capitale publice” *(în continuare – Hotărârea Guvernului nr.1029 din 19.12.2013).* [↑](#footnote-ref-9)
10. 76191 (numărul elevilor la 05.09.2016) (Decizia nr.5/2 din 11.05.2017) / 113353 (119677 – 6324) (capacitatea instituțiilor rămase deschise la 01.09.2012). [↑](#footnote-ref-10)
11. Studiul de fezabilitate; Caietul de sarcini; Structura-cadru a Contractului de PPP; Comunicatul informativ privind anunțarea concursului de selectare a partenerului privat. [↑](#footnote-ref-11)
12. Pct.2.1.6. al Studiului de fezabilitate. [↑](#footnote-ref-12)
13. extinderea capacităților de încadrare a populației în sistemul de învățământ primar și secundar; sporirea calității serviciilor de educație prestate; respectarea cerințelor și normelor legale referitoare la educație; diversificarea ofertei educaționale; ridicarea prestigiului DGETS. [↑](#footnote-ref-13)
14. dinamizarea investițiilor private în proiecte de interes public, în particularitate în dezvoltarea infrastructurii de educație; promovarea conceptului de PPP; îmbunătățirea calității și sporirea accesului echitabil la servicii educaționale pentru populația din municipiu și zone adiacente; atenuarea efectului insuficienței resurselor bugetare alocate pentru întreținerea infrastructurii educaționale, prin atragerea investițiilor din sectorul privat în acoperirea acestor necesități; prelevări suplimentare în buget. [↑](#footnote-ref-14)
15. Procesul-verbal nr.2 din 24.02.2017 al Comisiei de selectare a PP: Instituția Privată de Învățământ Preșcolar „Grădina Secretă”; Centrul Internațional de Oportunități Educaționale; SRL „Beton-Service”, însă au prezentat pachete de documente 2 operatori: SRL „Beton-Service” și Asociația persoanelor juridice, formată din SRL „Guzun V.E.”, Asociația Obștească Instituția Privată de Învățământ Preșcolar „Grădina Secretă” și Gospodăria Țărănească „Moara lui Ion Guzun”. [↑](#footnote-ref-15)
16. Capitolul II, pct.10 al Documentației de concurs [↑](#footnote-ref-16)
17. Pct.112-118 din Regulamentul aprobat prin Hotărârea Guvernului nr.476 din 04.07.2012. [↑](#footnote-ref-17)
18. Capitolul IV, pct.22 și Anexa nr.10 din Documentația de concurs. [↑](#footnote-ref-18)
19. Capitolul VI, pct.33 din Documentația de concurs: Soluția tehnică propusă pentru reabilitarea obiectelor; Soluția tehnică propusă pentru dezvoltarea infrastructurii educaționale; Termeni de proiectare și de realizare a lucrărilor de construcție; Experiența în domeniul proiectării și construcțiilor; Planul de dezvoltare instituțională a complexului școlar; Experiența în domeniul prestării serviciilor educaționale. [↑](#footnote-ref-19)
20. PPP „Reconstrucția capitală a edificiului școlii nr.85 din str. Constantin Stamati, 10, mun. Chișinău” și PPP „Reamenajarea și exploatarea terenului sportiv al Liceului Internat Municipal cu Profil Sportiv din str. Alba Iulia 200/2”. [↑](#footnote-ref-20)
21. SRL „Beton-Service”; Asociația persoanelor juridice (SRL „Guzun V.E.”, Asociația Obștească Instituția Privată de Învățământ Preșcolar „Grădina Secretă”, Gospodăria Țărănească „Moara lui Ion Guzun”); SRL „Pro Soccer Group”. [↑](#footnote-ref-21)
22. Art.19 alin.(1) lit.f) din Legea nr.179 din 10.07.2008; pct.41 subpct.6) din Hotărârea Guvernului nr.476 din 04.07.2012. [↑](#footnote-ref-22)
23. Art.A8 alin.(1) din Contractul de PPP. [↑](#footnote-ref-23)
24. Dispoziția Primarului General al mun. Chișinău nr.499-d din 17.05.2017 „Cu privire la numirea comisiei de transmitere a Complexului școlar Stamati din str. Constantin Stamati, 10, către partenerul privat SRL „Guzun V.E””. [↑](#footnote-ref-24)
25. Pct. B2 lit. d) și lit. n) din Contractul de PPP. [↑](#footnote-ref-25)
26. Dispoziția Primarului General al mun. Chișinău nr.1131-d din 22.12.2017„Cu privire la numirea comisiei de transmitere a Complexului preșcolar din str. Nicolae Costin 63/3 către partenerul privat SRL „Guzun V.E.””. [↑](#footnote-ref-26)
27. crearea instituției de învățământ; înlocuirea și continua adaptare a utilajelor și echipamentelor; modernizarea încăperilor, utilităților și a bazei tehnico-materiale; dezvoltarea continuă a ofertei educaționale; instruirea și formarea continuă a personalului. [↑](#footnote-ref-27)
28. Art. B1 pct.1) și 2) din Contract. [↑](#footnote-ref-28)
29. *Costul Etapei I investiționale* include: costuri de proiectare; taxe pentru aprobarea documentației de proiect și obținerea documentației necesare demarării Etapei I; costul materialelor; mașini; echipamente; salarii; costuri de administrare a proiectului; costul lucrărilor executate în regim de antrepriză; costuri necesare pentru organizarea proceselor de lucru; costul serviciilor de sprijin; costul controlului în construcții; dotarea și echiparea sălilor de studii, inclusiv bazinul de înot, săli sportive, cantină, etc.; taxe și impozite, inclusiv prestațiile sociale, și orice alte costuri destinate realizării Etapei I. [↑](#footnote-ref-29)
30. „Complexul preșcolar” - „Reconstrucția complexului preșcolar din str. Nicolae Costin 63/3”. [↑](#footnote-ref-30)
31. reconstruirea și modernizarea clădirii cu nr.cad.0100417604.01 – Blocurile A, B, C; construirea unor blocuri de studii și instruire noi cu nr. cad. 0100417604.06 – Blocul D și a unor terenuri de sport pe lotul de pământ cu nr.cad.0100417604, în vederea reabilitării și reluării activității complexului școlar din str. Constantin Stamati, 10, mun. Chișinău. [↑](#footnote-ref-31)
32. Blocurile A, B, C – 66,95 mil.lei; Blocul D – 23,46 mil.lei. [↑](#footnote-ref-32)
33. Reconstrucția Construcției de învățământ (nr. cad. 0100509168.01) a fost efectuată pentru o suprafață interioară de 3803,2 m2. [↑](#footnote-ref-33)
34. Solicitările Primăriei mun. Chișinău nr.06-111/71 din 14.02.2019 și nr.06-111/71 din 18.03.2019. [↑](#footnote-ref-34)
35. Solicitarea Preturii sect. Buiucani nr.22/476 din 01.10.2019. [↑](#footnote-ref-35)
36. Procesul-verbal nr.134 din 12.12.2019. [↑](#footnote-ref-36)
37. Blocul D – 23,46 mil.lei; Blocurile A,B,C – 69,61 mil.lei; instituția preșcolară – 23,34 mil.lei, și blocul primar – 53,36 mil.lei. [↑](#footnote-ref-37)
38. Blocul D – 23,46 mil.lei; Blocurile A,B,C – 62,97 mil.lei; instituția preșcolară – 23,34 mil.lei, și blocul primar – 53,36 mil.lei. [↑](#footnote-ref-38)
39. nr.120-d din 12.03.2019 privind instituirea Comisiei pentru examinarea lucrărilor executate în cadrul Contractului de PPP, și anume, verificarea stării tehnice, calității și costului lucrărilor de reabilitare a construcțiilor existente și construirea unor corpuri noi de studii la complexul școlar din str. Constantin Stamati 10. [↑](#footnote-ref-39)
40. nr.587-d din 21.08.2019 privind instituirea Comisiei pentru examinarea lucrărilor privind reabilitarea complexului preșcolar din str. Nicolae Costin, 63/3 (fosta grădiniță nr.166) din mun. Chișinău, executate în cadrul Contractului de PPP, în scopul verificării stării tehnice, calității și costului lucrărilor privind reabilitarea complexului preșcolar. [↑](#footnote-ref-40)
41. În baza procesului-verbal de recepție finală nr.07/1 din 19.04.2019 (complexul școlar) și a procesului-verbal de recepție la terminarea lucrărilor nr.12 din 28.11.2010 (complexul preșcolar). [↑](#footnote-ref-41)
42. Legea cu privire la concesiunile de lucrări și concesiunile de servicii nr.121 din 05.07.2018. [↑](#footnote-ref-42)
43. <https://dexonline.ro/definitie/redeven%C8%9B%C4%83>. [↑](#footnote-ref-43)
44. Art.3 din Legea cu privire la investițiile în activitatea de întreprinzător nr.81 din 18.03.2004. [↑](#footnote-ref-44)
45. Activitate investițională – activitate de efectuare a investiției și de desfășurare a activității de întreprinzător în legătură cu această investiție pentru a se obține venit. Investiție – totalitate de bunuri (active) depuse în activitatea de întreprinzător pe teritoriul Republicii Moldova, inclusiv pe baza contractului de leasing financiar, precum și în cadrul parteneriatului public-privat, pentru a se obține venit. Investiție (cheltuieli) capitală – cheltuieli efectuate de către investitor în legătură cu procurarea și/sau îmbunătățirea activelor pe termen lung, care nu se atribuie la rezultatele perioadei curente, dar urmează a fi capitalizate (atribuite la majorarea valorii activelor pe termen lung). [↑](#footnote-ref-45)
46. Art.261 alin.(3) și (11) din Codul fiscal (Legea nr.1163-XIII din 24.04.1997). [↑](#footnote-ref-46)
47. Anexa nr.7 „Determinarea cuantumului minim al chiriei bunurilor proprietate publică” din Legea bugetului de stat pentru anul 2017 nr. 279 din 16.12.2016. [↑](#footnote-ref-47)
48. Legea privind prețul normativ și modul de vânzare-cumpărare a pământului nr. 1308-XIII din 25.07.1997 *(în continuare – Legea nr.1308 din 25.07.1997).* [↑](#footnote-ref-48)
49. Legea bugetului de stat pentru anul 2016 nr. 154 din 01.07.2016. [↑](#footnote-ref-49)
50. Locațiunea construcțiilor – 78,09 mil.lei, și arenda terenului – 1,71 mil.lei. [↑](#footnote-ref-50)
51. Locațiunea construcțiilor – 78,09 mil.lei, și arenda terenului – 8,56 mil.lei. [↑](#footnote-ref-51)
52. 56,47 mil.lei = 79,81 – 23,34. [↑](#footnote-ref-52)
53. 63,32 mil.lei = 86,66 – 23,34. [↑](#footnote-ref-53)
54. Legea bugetului de stat pentru anul 2018 nr. 289 din 15.12.2017; Legea bugetului de stat pentru anul 2019 nr. 303 din 30.11.2018; Legea bugetului de stat pentru anul 2020 nr. 172 din 19.12.2019; Legea bugetului de stat pentru anul 2021 nr. 258 din 16.12.2020. [↑](#footnote-ref-54)
55. Aceste construcții au fost considerate ca investiții în beneficiul propriu, care reprezintă, conform art.B10 pct.1 lit.c) din Contract, supravaloarea investițiilor efectuate peste valoarea redevenței. [↑](#footnote-ref-55)
56. Art.B10 pct.1 lit.e) din Contract. [↑](#footnote-ref-56)
57. Legea nr. 1107-XV din 06.06.2002 „Codul civil al Republicii Moldova”, Cartea a doua „Drepturile reale”. [↑](#footnote-ref-57)
58. numerele cadastrale: 0100417.604.06 și 0100417.604.07. [↑](#footnote-ref-58)
59. Prin edificarea și înregistrarea construcțiilor în proprietatea PPrivat, ce va permite acestuia solicitarea aplicării prevederilor Regulamentului cu privire la vânzarea-cumpărarea terenurilor aferente, elaborat în temeiul art. 53 din Legea nr. 121-XVI din 04.05.2007 cu privire la administrarea și deetatizarea proprietății publice, Legii privind prețul normativ și modul de vânzare-cumpărare a pământului nr. 1308 din 25 iulie 1997, fapt, care ar veni în concurs cu scopul contractului de concesiune și provoacă riscul de pierdere a terenului municipal prin înstrăinarea forțată la preț normativ, în favoarea proprietarului construcțiilor.

    [↑](#footnote-ref-59)
60. Blocul D – 23,46 mil.lei; Blocurile A,B,C – 69,61 mil.lei; instituția preșcolară – 23,34 mil.lei, și blocul primar – 53,36 mil.lei. [↑](#footnote-ref-60)
61. Art.B1 pct.2) din Contract. [↑](#footnote-ref-61)
62. Art.B1 pct.2) lit.a) subpct.3 din Contract. [↑](#footnote-ref-62)
63. Ținând cont de prevederile Capitolului V pct.5 subpct.5.6 din Statutul Instituției Private Liceul „Da Vinci” - „Întreg patrimoniul Instituției, precum și venitul obținut din activitatea Instituției este folosit pentru realizarea scopurilor statutare și conform deciziei Fondatorului, inclusiv poate fi distribuit Fondatorului.” [↑](#footnote-ref-63)
64. Decizia CMC nr.2/7-1 din 09.03.2017. [↑](#footnote-ref-64)
65. Capitolul II, pct.2.2.1 al Studiului de fezabilitate. [↑](#footnote-ref-65)
66. Capitolul III pct.3.1. al Studiului de fezabilitate. [↑](#footnote-ref-66)
67. Capitolul III pct.3.3. al Studiului de fezabilitate. [↑](#footnote-ref-67)
68. Capitolul III pct.3.5. al Studiului de fezabilitate. [↑](#footnote-ref-68)
69. Procesul-verbal nr.2 din 09.06.2017 al Comisiei de selectare a PPrivat. [↑](#footnote-ref-69)
70. Capitolul VIII.4 pct.21 și pct.22 alin.2) și Anexa nr.9 din Documentația de concurs. [↑](#footnote-ref-70)
71. Formularul 6 „Informații cu privire la experiența generală” din Documentația standard (Capitolul IX). [↑](#footnote-ref-71)
72. Extras din Registrul de stat al persoanelor juridice nr.5088 din 17.03.2017. [↑](#footnote-ref-72)
73. Formularul 14 „Scrisoare de garanție bancară de bună execuție a contractului” din Documentația standard (Capitolul IX). [↑](#footnote-ref-73)
74. Art.2 alin. (26) din Contract, încăperile conexe reprezintă încăperile care urmează a fi construite de către PPrivat în scopul gestionării terenului aferent (inclusiv blocul administrativ, vestiarul, magazinul de echipament și uniforme sportive, punctul de alimentație publică de tip cafenea). [↑](#footnote-ref-74)
75. Art.7 alin.(1) din Contract. [↑](#footnote-ref-75)
76. Art.2 alin. (29) din Contract. [↑](#footnote-ref-76)
77. Art.11 alin. (5) din Contract. [↑](#footnote-ref-77)
78. Art.16 alin. (1) din Contract. [↑](#footnote-ref-78)
79. Legea contabilității nr.113 din 27.04.2007. [↑](#footnote-ref-79)
80. Ordinul Ministerului Finanțelor nr.118 din 06.08.2013 „Privind aprobarea Standardelor Naționale de Contabilitate”. [↑](#footnote-ref-80)
81. Contractul de donație nr.10/07-2019 din 23.07.2019. [↑](#footnote-ref-81)
82. Actul de primire-predare din 24.09.2019. [↑](#footnote-ref-82)
83. Art. 18 din Legea nr. 179 din 10.07.2008. [↑](#footnote-ref-83)
84. Art.25 din Legea nr. 179 din 10.07.2008. [↑](#footnote-ref-84)
85. Pct. 227 din Hotărârea Guvernului nr. 476 din 04.07.2012. [↑](#footnote-ref-85)
86. Raportul de evaluare din 2013, efectuat de către Bursa Imobiliară „Lara”. [↑](#footnote-ref-86)
87. Raportul de evaluare din 2014, efectuat de către Bursa Imobiliară „Lara”. [↑](#footnote-ref-87)
88. Art.25 din Legea nr. 179 din 10.07.2008. [↑](#footnote-ref-88)
89. Pct. 5 și pct. 6 din Hotărârea Guvernului nr 476 din 04.07.2012. [↑](#footnote-ref-89)
90. formată dintr-un număr impar de membri persoane fizice, nu mai mic de 5, care trebuie să includă cel puțin un specialist în economie, un specialist în jurisprudență, un reprezentant al APP şi un specialist în domeniul în care se inițiază parteneriatul public-privat. Comisia este condusă de un președinte, desemnat de partenerul public. [↑](#footnote-ref-90)
91. SRL „Basconslux”, SRL „Constral-Prim”, SA „VerilarProiect” și ÎCS „DenizInternațional” SRL. [↑](#footnote-ref-91)
92. SRL „Constral-Prim” – nu a întrunit criteriile minime stabilite în documentația de concurs, și anume - cifra medie de afaceri pentru ultimii 5 ani a fost mai mică decât cea stabilită în documentație, precum și nu a prezentat oferta preliminară privind finisarea lucrărilor la căminele AȘM;

    SA „VerilarProiect” – nu a întrunit criteriile minime stabilite în documentația de concurs, și anume - cifra medie de afaceri pentru ultimii 5 ani a fost mai mică decât cea stabilită în documentație, iar oferta preliminară privind finisarea lucrărilor la căminele AȘM a depășit suma de 30,0 mil. lei (38,0 mil. lei);

    ÎCS „DenizInternațional” SRL - oferta preliminară privind finisarea lucrărilor la căminele AȘM a depășit suma de 30,0 mil. lei (30,3 mil. lei), nu a prezentat copiile bilanțurilor contabile, precum și copiile contractelor pentru obiectele similare. [↑](#footnote-ref-92)
93. Monitorul Oficial al Republicii Moldova nr. 131-138 (5173-5180). [↑](#footnote-ref-93)
94. Pct. 227 din Hotărârea Guvernului nr 476 din 04.07.2012. [↑](#footnote-ref-94)
95. Legea condominiului în fondul locativ nr.913-XIV din 30.03.2000. [↑](#footnote-ref-95)